
Sažetak 


Patrijarh Abraham je na početku bio prikazan kao nomad, lutaoc, kojega Bog 
odabire za svoje planove. Abraham materijalno ništa nije posjedovao, a do kraja svoga 
života postaje jedan bogati čovjek. Sve ono za čime je čeznuo, za njega postaje 
stvarnost. Dobiva puno više nego je i sam očekivao, a sve zbog svoje čvrste i 
nepokolebljive vjere. Sklapa savez s Bogom i mijenja svoj život u cijelosti. 

Rad se temelji na literaturi koja nam nastoji približiti ozračje u kojemu se 
nalazio Abraham i njegova obitelj. U prvom dijelu navodimo općenite podatke o pojmu 
saveza ( heb. berit) i povezanost sa hetitskim ugovorima. Drugi dio govori o 
Abrahamovu životu prije i nakon Božjega poziva, njegov odgovor Bogu koji je vjera. U 
trećem dijelu ističe se pojam saveza kao partnerskog, prijateljskog odnosa između Boga 
i čovjeka, savez koji je sklopljen po neobičnom obredu. Važno je spomenuti i dvije 
tradicije kojima se ovaj treći dio pripisuje, a to su jahvistička i elohistička. Zadnje 
poglavlje usmjereno je na Božja obećanja, pojam obrezanja i promjenu imena Abram u 
Abraham. 

Abraham je jedna od rijetkih osoba koji je povjerovao Bogu iako ga nije 
poznavao. Ostavio je svoje pleme i pošao sa svojom suprugom Sarom na put koji je Bog 
za njega pripravio. Taj put je bio put u nepoznato, ali prepun sigurnosti jer je uz Saru 
imao još jednog suputnika, Boga. S Bogom sklapa savez i postaje prijatelj zauvijek. 


Ključne riječi: Abraham, poziv, blagoslov, savez, obrezanje, vjera 

Summary 


At the beginning, Abraham was displayed as a nomad, a wanderer, who was 
chosen by God for His plans. Abraham didn't have any material property, but by the end 
of his life he was a rich man. Ali that he longed for became a reality. He was given 
more than he expected, based on his strong and unshakable faith. He made a covenant 
with God and altered his life completely. 

This paper is based on the literature that endeavors to approximate the climate 
surrounding Abraham and his family. The first part gives general information of the 
term covenant ( heb. berit) and it's correlation with Hittite treaties. The second part 
focuses on Abraham's life before and after he was called by God and his faith as an 
ansvver. In the third part, the term covenant is depicted as a partnership, a friendly 
relation between God and man, a covenant forged by an unusual rite. It's important to 
mention the two traditions connected with this third part - the Yahwist and the Elohist 
sources. The last chapter focuses on God's promises, the term circumcision and the 
modifications from the name Abram into Abraham. 

Abraham is one of the few persons that put faith in God even though he didn't 
know Him. He left his elan and departed with his wife Šarah on a path laid out by God. 
That path led him into the unknown, but Abraham was filled with certainty because 
beside Šarah, he had another companion by his side - God. He made a covenant with 
God and became His everlasting friend. 


Keywords: Abraham, the call, blessing, covenant, circumcision, faith 

Uvod 


Abraham je jedna od najpoznatijih biblijskih osoba u Starom zavjetu. 
Posvećujemo mu posebnu pažnju zbog njegova uzorna vjerničkog života. Dobar dio 
svoga života je proveo kao nomad, lutajući po raznim krajevima tražeći pogodno mjesto 
za sebe, svoju suprugu Saru i stoku od koje su živjeli. Nije imao nikakve zemlje u 
posjedu, možemo reći da je bio lutaoc do onoga trenutka kada mu se objavio Bog i 
ponudio mu brojna obećanja. 

U prvom dijelu govorimo općenito o pojmu savez, hebrejski berit, etimologiji 
riječi i njegovom značenju. Uz pojam saveza možemo povezati i hetitske ili vazalske 
ugovore koji su temelj govora o savezu. U drugom dijelu govorimo o pozivu Abrahama 
od strane Boga. Abraham Božji poziv prihvaća iako nije siguran što ga čeka. Vjeruje 
Bogu na slijepo. Napušta pleme u kojem je boravio i odlazi u nepoznato. Bog ga 
blagoslivlja i daje mu obećanje da će biti uz njega. Važno je naglasiti Abrahamovo 
povjerenje, njegovu vjeru koja je temelj govora o Abrahamu uopće. U trećem dijelu 
govorimo konkretno o sklapanju saveza između Boga i Abrahama. Savez postaje jedan 
prijateljski događaj koji je Abrahamu ponuđen s Božje strane, Bog je glavni inicijator 
saveza. Sam događaj saveza odvijao se po starom običaju rasijecanja određenih 
životinja na polovice kroz koje je jedna od osoba koja sklapa savez morala proći, u 
Abrahamovu slučaju to je učinio Bog. Posljednji, četvrti dio posvećen je savezu i 
obrezanju koje je nužno u židovskoj tradiciji. Kratko navodimo promjenu imena Abram 
u Abraham. 

Na samom kraju potrebno je spomenuti da je savez Boga i Abrahama događaj 
koji je obilježio povijest čovječanstva i svijeta, ali događaj koji i dalje traje. Nastavak 
saveza imamo na Sinaju, gdje Bog sklapa savez s Mojsijem i narodom, Natanovo 
proročanstvo kralju Davidu koje možemo smatrati savezom iako se ne koristi riječ 
savez, Novi Savez kod proroka Jeremije i na posljetku savez krvlju Isusovom, 
ispunjenje saveza u osobi Isusa Krista. 

1. SAVEZ 


1.1. Etimologija riječi 

„Savez heb. berit ili zavjet, zalog ili ugovor sklopljen s nekom zajednicom ili osobom, 
grč. cliatheke i syntheke, lat. testamentum ifoedus.“ 

Riječ berit izvedena je kao nomen fem. od glagola harah sa značenjem ,,jesti“. U 
ovom tumačenju glagol barah nije standardni izraz za jesti, nego ga nalazimo u 
kontekstu bolesničke hrane ili kao utjehe. Stoga ovakvo tumačenje možemo isključiti. 
Slijedeće tumačenje donosi Emst Kutsch koji izvodi izraz berit od korijena riječi barah, 
gdje on navodi paralele iz akadskog jezika riječju baru što znači vidjeti, gledati. 
Problem je u tome što u cijelom Starom zavjetu nalazimo samo jedan primjer tog 
glagola. Drugo rješenje nudi M. Weinfeld akadskom paralelom bi rit, što znači „između, 
među“. Tom akadskom bi rit odgovara hebrejska riječ bin što nalazimo u kontekstu 
riječi berit, što u nekim ranijim tumačenjima jezika ima jednako značenje kao i bin. No 
ipak za M. Weinfelda najprihvatljivije objašnjenje dolazi od akadskog pojma biritu sa 
značenjem „spona, okov“.“ Prema tome hebrejska riječ berit značila bi nešto što 
povezuje, svezuje, ujedinjuje dvije strane u partnerstvo. Slično tumačenje nalazimo u 
akadskim i hetitskim izrazima za pojam „ugovor, sporazum“. No nikako sa sigurnošću 
ne možemo odgonetnuti točnu etimologiju riječi. 

Hebrejska Biblija donosi berit samo kao imenicu u jednini i to 287 puta; 
Targum, odnosno aramejski prijevod za ovaj izraz koristi pojam qwm; Septuaginta 
koristi pojam diatheke ; Vetus Latina pojam testamentum, ali koristi i druge izraze poput 
pactum, testimonium, iustitia. Jeronim u Vulgati koristi dva pojma kojima prevodi berit, 
to su pojmovi /ocć/M.s’ i pactum. 1 2 3 4 

U hrvatskom jeziku postoje osim ,,saveza“, koji je jedan standardni izraz, i neki 
drugi izrazi. Matija Petar Katančić koristi pojam zakon, ugovor, uvit; Ivan Matija Skarić 
koristi pojam uvit; Bartol Kašić pojam uvietovanje; Valentin Čebušnik pojam zavjet; 


1 Z. LEVAČIĆ-VIDAKOVIĆ, Biblijski leksikon i rodoslovlja, Čakovec, 2006., str. 760. 

2 Usp. K. VIŠATICKI, Različita značenja hebrejskog pojma berit i njegova dvoznačnost u 2 Kr, u: 
Bogoslovska smotra 80.(2010.)1., str. 337.-338. 

3 Usp. A. REBIĆ, Središnje teme Staroga zavjeta , KS, Zagreb, 1996., str. 114. 

4 Usp. K. VIŠATICKI, str. 338.-339. 

Antun Sović i Ivan Evanđelist Šarić koriste pojmove zavjet i savez. 5 Bilo je mnogo 
rasprava oko same terminologije u hrvatskom jeziku, ali kao nekakav konačan rezultat 
uzima se prijevod riječi berit pojmom savez. 

1.2. Značenje riječi 

,,Savez“ kao ideja iza koje stoji cijela jedna teologija saveza, tipično je 
izraelskog porijekla. 6 Savez je središnji pojam čitavog Svetog pisma. Berit Boga s 
ljudima tema je koja objedinjuje i osmišljava sve knjige Biblije. I nijedan događaj svete 
povijesti ne poručuje u tolikoj mjeri kako je Bog Biblije osobni Bog, pun dobrote i 
silaženja k ljudima kao upravo ovaj. 7 8 Stari zavjet upotrebljava riječ berit da izrazi 
povezanost između Boga i njegova naroda. Izraz ,,savez“ je tehnički pojam za 
označavanje odnosa između Boga i ljudi. On je preuzet iz ljudskog socijalnog iskustva, 
iz činjenice ugovora i saveza među narodima i pojedincima. Religijska upotreba ovog 
izraza odnosi se na posebni tip saveza u kojem jedan partner poduzima prvi korak te 
postavlja uvjete. Stoga Bog postavlja uvjete saveza i traži od naroda da obdržava savez, 

o 

a on se veže obećanjima da će čuvati i uvijek štititi narod. Savez o kojem se tu govori 
(heb. berit) između Boga i izabranog čovjeka znači pravi ugovor između Boga i 
izabranog čovjeka i naroda. To isto znači i riječ zavjet. ,,Zavjet“ je ono dobro, a i 
promišljeno obećanje kojim se vjernik obvezuje pred Bogom da će učiniti neko moguće 
i bolje djelo. 9 

U širem smislu riječi berit sigurno znači i odnos koji proizlazi iz nekog ugovora, 
ali samo ukoliko se zasniva na nekoj zakletvi ili prisezi. Sklapanje ugovora je 
dragovoljno i s jedne i s druge strane, pa i onda kada ponuda za sklapanje dolazi samo s 
jedne strane ili kad je jedna stranka u takvoj situaciji da mora ući u savez pod uvjetima 
koji su za nju nepovoljni. Taj ugovor zaključen savezom iziskuje bezuvjetnu vjernost i 
lojalnost i s jedne i s druge strane. Zato se savez smatra nepovredivim odnosom koji 
traje neograničeno. 10 


5 Usp. K. VIŠATICKI, Različita značenja hebrejskog pojma berit i njegova dvoznačnost u 2 Kr, u: 
Bogoslovska smotra 80.(2010.)1., str. 340. 

6 Usp. I. ŠPORČIĆ, Božja poruka za naše vrijeme. Promišljanja o Bibliji i s Biblijom, Glas koncila, 
Zagreb, 2005., str. 60. 

7 Usp. A. REBIĆ, Središnje teme Staroga zavjeta , KS, Zagreb, 1996., str. 117. 

8 Usp. W. J. HARRINGTON, Uvod u Stari zavjet spomen obećanja, KS, Zagreb, 1977., str. 156.-157. 

9 Usp. I. PAVIĆ, Biblijska povijest spasenja, Zagreb,1987., str. 22. 

10 Usp. L. KRINETZKI, Savez Božji s ljudima prema Starom i Novom zavjetu, KS, Zagreb, 1999., str. 5.- 
6 . 

Do odnosa zasnovanih na savezu između patrijarha i Boga te između Boga i 
Izraela došlo je uslijed određenih događaja koji su se odigrali unutar povijesti patrijarha 
i Izraela - to su bila sklapanja Saveza. 11 

1.3. Hetitski ugovori 

1.3.1. Značenje Hetitskih ugovora 

Savez između Boga i njegova naroda bio je u Bibliji oblikovan po uzoru na 

ugovore koji su ljudi međusobno sklapali. U drevnim vremenima, među beduinskim 

plemenima, ugovori su se sklapali uz svečani obred, pred svjedocima, a ugovor je bio 

sankcioniran blagoslovima i prokletstvima. Taj međusobni odnos koji je nastao na 

temelju takva ugovora, temeljio se na bilateralnom ugovoru: Jahvin izbor naroda i 

prihvaćanje Boga Jahve sa strane naroda. Iako nigdje drugdje na Starom istoku nema 

paralela takvom savezu kakav je opisan u Bibliji, ipak su obrasci sklapanja takvih 

ugovora postojali na Starom istoku u vrijeme drevnih Hetita, između 1450. i 1200. 

pr.Kr. Ugovor o kojem je ovdje riječ zove se „ vazalski ugovor „. Njega nameće jači 

slabijemu, npr. vladar svome podčinjenomu. Za razliku od ovakvih nametnutih ugovora, 

12 

postojali su i ugovori među jednakima, koji su bili neovisni jedan o drugome. 

1.3.2. Struktura Hetitskih ugovora 

U sklapanju hetitskih ugovora postoji šest točaka : 

1. PREAMBULA: predstavljanje suverena, njegovi naslovi 

2. POVIJESNI PROSLOV: nabrajanje dobara koja je suveren učinio u prilog 
vazalu 

3. KLAUZULE: uvjeti, obveze nametnute vazalu 

4. RASPOREDBE za odlaganje u hramu i javno čitanje 

5. POPIS SVJEDOKA 

6. Obrasci KLETVE i obrasci BLAGOSLOVA 

Odnosi između vazala slični su propisima o odnosima među izraelskim plemenima, 
a poticaj na pouzdanje u Jahvu odgovara obvezi pouzdanja u višega gospodara. 
Konkretno, zabrana štovanja drugih bogova ima svoju paralelu u hetitskim ugovorima: 

11 Usp. L. KRINETZKI, Savez Božji s ljudima prema Starom i Novom zavjetu , KS, Zagreb, 1999., str. 9. 

12 Usp. A. REBIĆ,, Središnje teme Staroga zavjeta , KS, Zagreb, 1996., str. 115. 

vazalu je bilo zabranjeno da osim svome gospodaru bude vjeran još 
gospodaru. Nadalje, pohranjivanje ploča deset zapovjedi u hram 

1 T 

pozadinu u hetitskim ugovorima, koje su također pohranjivali u hram. 


13 Usp. A. REBIĆ, Središnje teme Staroga zavjeta , KS, Zagreb, 1996., str. 116. 


nekom drugom 
ima povijesnu 

2. BLAGOSLOV ABRAHAMA Post 12,1-3 


Ovaj tekst spada među najvažnije tekstove Staroga zavjeta za povijest Izraela i 
čovječanstva. Tako jednostavno zvuči poziv, a toliko dramatskog, veličanstvenog, 
snažnog krije se u nekoliko riječi. Jahve govori, naređuje, obećava. Abraham sluša, 
izvršava, vjeruje. Svaki poziv uključuje troje: sam zov, obećanje i odgovor. Religiozno 
iskustvo Abrahama je prauzor iskustva svih poziva u biblijskoj predaji i u kršćanstvu. 
Bog ulazi u povijest, u život pojedinca i ovaj prihvaća Božji poziv u vjeri. Poziv je 
uvijek milost. A milost je uvijek nešto neočekivano, nenadano, nezasluženo. Abraham 
misli živjeti normalnim životom kao i ostali, no Bog nenadano ulazi u njegov život, 
mijenja njegov tijek i tijek cijelog čovječanstva. 14 

2.1. Poziv i blagoslov Abrahama 

Riječi kojima započinje dvanaesto poglavlje knjige Postanka, započinju novo 
stvaranje. Izraelska povijest, sama povijest božanske objave, ima svoj početak u ovom 
Božjem pozivu. Bog Abrahama zove, trga ga od njegova kraja, od njegova naroda, Bog 
od Abrahama traži nešto veliko, dramatično i gotovo neshvatljivo. Traži da napusti 
zemlju očinsku, da napusti sve svoje i krene u nepoznato. Zemlja, zavičaj, očinski dom 
jesu nešto sveto, drago, neotuđivo ljudskom srcu. Abraham sve to mora ostaviti, na sve 
to zaboraviti, prekinuti sve veze. Uvijek je bolno dijeliti se od onoga što je s nama 
sraslo i krenuti u nepoznato, u tuđinu. Ali tu nesigurnost prati veliko obećanje, obećanje 
vjere i nade. Abraham neće biti „vječni lutaoc na zemlji“. On će hodati ispred lica 
Božjega, stupati sa svojim Bogom ususret blaženoj budućnosti u vjeri i nadi. Ali upravo 
to odvajanje, koje Božja riječ nameće, jamči nam njegovo porijeklo. Bog se očituje u 
neumoljivu zahtjevu koji odvaja čovjeka od njegova običnog i uobičajenog života. Ne 
možemo ni na kakav način isključiti mistični značaj ovog poziva koji ostaje pralik 
svakog Božjeg poziva. S Abrahamovim pozivom povijest čovječanstva se posve 
mijenja. Ako Abraham mora napustiti svoj zavičaj i dom, ne napušta da bi se i od Boga 
udaljio, nego ulazi u zemlju koju mu je Bog pripravio. Kanaanska zemlja bit će samo 
pralik istinskog Božjeg stana jer On nije vezan ni uz koju zemlju i cijela je zemlja 
njegovo vlasništvo jer je On stvoritelj svega. Abrahamovo mistično iskustvo u njegovu 
zvanju je čitavo ovdje: Bog se očituje čovjeku samo u određenom času u kojemu čovjek 


14 Usp. C. TOMIĆ, Praoci Izraela , Provincijalat hrvatskih franjevaca konventualaca, Zagreb, 1978., str. 
51.-52. 

primjećuje svoju udaljenost od Njega. Svaka Božja objava uključuje put- čovjek mora 
ostaviti sve što posjeduje, sve što pripada njegovu životu da bi išao u nepoznato. 15 Bog 
ima povjerenje u Abrahama prigodom njegova izbora i poziva i očekuje da će i 
Abraham prihvatiti Njegovu ponudu i krenuti putem obećanja. S druge strane, Abraham 
svojim životom na konkretan način pokazuje glavno obilježje vjere: Abraham vjeruje 
Bogu „na riječ“ i kreće u nepoznato raskidajući sve odnose koji ga vežu za tlo, bilo za 
zavičaj bilo za srodstvo. Abrahamovo povjerenje u Boga gotovo da se poistovjećuje sa 
sintagmom „biti na putu“, jer Abraham dobiva zadatak da iz poznatoga krene u 
nepoznato. Bog ga izabire za nešto novo, neviđeno, neizvjesno i obećavajuće. Istom 
oslanjanjem na Boga i njegovo obećanje slijedi blagoslov koji se konkretizira u brojnom 
potomstvu. Na kraju, dano Božje obećanje biva preko Abrahama pretvoreno u obećanje 
za sve narode: Abraham će na temelju svoje vjere postati univerzalnim blagoslovom za 
sve narode. Sve tri činjenice koje proizlaze iz Post 12,1-3 -izlazak, hod prema zemlji 
obećanja i blagoslov- međusobno su povezane i slijede jedna iz druge tvoreći teološki 
temelj i sadržaj istinske vjere. Oslanjanje na Božju riječ znači pokret čak i u nepoznato i 
neizvjesno, što je ostavljeno u vidokrugu Božjeg obećanja zemlje. Nakon takvoga 
potpunoga oslanjanja dolazi prostor zemlje kao okvir života, i plodnost kao posljedica 
Božjega blagoslova. Božji blagoslov donosi u biblijskom smislu plodnost i budućnost 
koja je povezana i sa stavom ljudi koji trebaju prihvatiti Božje obećanje. Važno je dakle 
Božje obećanje Abrahamu, ali nije ništa manje važno ni Abrahamovo pouzdanje u dano 
Božje obećanje i njegovo prihvaćanje, što ga u konačnici čini povijesnim nositeljem 
velikoga obećanja za budućnost. 16 

Abrahamova mistična povijest značajna je kako zbog poziva tako i zbog 
blagoslova i Božjeg obećanja. Abrahamovo iskustvo uključuje put k nepoznatom cilju, 
ususret Bogu koji ga zove, ali uključuje svijest osobitog izbora, blagoslova koji ga 
odjeljuje od drugih ljudi više nego što ga odjeljuje isti njegov poziv. Blagoslov daje 
Abrahamu svijest da je on upravo Božji izabranik, jedini među svima. U času u kojem 
Bog poziva Abrahama, Abraham se odvaja, oslobađa se od svake veze sa vlastitim 
plemenom. Stoga se poziv ne može odvojiti od blagoslova. 17 Njegovim putovanjem u 
nepoznatu zemlju, počinje čovječji povratak u izgubljeni raj, jer Abrahamovim 
blagoslovom počinje čovječji povratak u njegovu prvobitnu cjelovitost: on je novi 

15 Usp. D. BARSOTTI, Bog Abrahamov, Symposion, Split, 2012., str. 204.-210. 

16 Usp. B. LUJIĆ, Vjera u Boga uvijek novih mogućnosti , KS, Zagreb, 2014., str. 36.-40. 

17 Usp. D. BARSOTTI, str. 211.-216. 

Adam u kojemu se cijelo čovječanstvo ujedinjuje i sabire. Božji blagoslov odvaja 
Abrahama od drugih te ga čini ocem sviju, čitavo je čovječanstvo sadržano u njemu. Ni 
u kojem slučaju se tu ne miješa Abrahamovo očinstvo sa Božjim očinstvom. Veličina 
božanskoga blagoslova očituje se u tome što se u Abrahamu proročkom promidžbom 

IO 

već ispunio povratak u rajski život koji će se konačno ostvariti u Mesijinu vremenu. 

Božji izbor Abrahama, koliko god bio svet, sa sobom donosi i silne opasnosti. Sa 
stvaranjem Bog je osmislio svijet u kojem ljudi imaju prevlast nad drugim bićima, ali ne 
i jedni nad drugima. A sada uvodi hijerarhijsko načelo: „Blagoslivljat ću one koji te 
blagoslivljali budu, koji te budu kleli, njih ću proklinjati/ 4 Jedna skupina ljudi prima 
Božji blagoslov, druga ne. Nakon što je obećao ispuniti Abrahamovu želju za 
biološkom plodnošću, Bog širom otvara šator i nudi Abrahamu , mogućnost da pruži 
nadomještenu duhovnu plodnost cijelom svijetu. Ovim riječima- „sva plemena na zemlji 
tobom će se blagoslivljati 44 - Bog uzdiže Abrahama na uzvišeni položaj koji će vječno 
zauzimati. Abraham više nije samo pojedinac, sa svojim vlastitim potrebama. On je 
postao Božjim zastupnikom na zemlji. Ovaj simbolizam toliko je dubok da se razliježe 
kroz stoljeća, i sa svakim naraštajem biva glasniji. Abraham je izabran ne zbog sebe 
nego zbog svijeta. To je krajnja moć Poziva: to je poziv svijetu da se posveti Bogu. Bog 
ponovno šalje maslinovu grančicu čovječanstvu. Budući da se čovječanstvo u prošlosti 
podsmjehivalo toj grančici, Bog sada traži plaćanje u gotovini, unaprijed.: ovo učini 
danas, kako bi ono mogao dobiti sutra. Tradicionalno poziv se smatra početkom procesa 
seoba koji će svoj vrhunac doživjeti kad Abrahamu bude ponuđena zemlja. 19 

Bog se ne obraća samo Abrahamu, on se obraća svakom čovjeku koji čezne za nečim. 
Same riječi su izravne i jednostavne. „Bog reče Abrahamu 44 , „Idi iz svog zavičaja i kuće 
svoga oca u zemlju koju ću ti pokazati... 44 . Njegovo odredište opisano je tek kao 
„zemlja koju ću ti pokazati 44 . Iako će kasnije Bog konkretno obećati Abrahamu da će 
njegovi potomci biti brojni poput zvijezda na nebu i da će on naslijediti svu zemlju 
između Eufrata i Nila. Ovakva udaljenost vodi do druge stvari koju Abraham mora 
učiniti kako bi ispunio ugovor: mora prihvatiti valjanost stranke koja mu nudi takvu 
pogodbu. Abraham nije svjedok materijalne manifestacije Božjeg postojanja- nema 
gorućih gnnova, nema kamenih ploča, voda ne izvire iz stijena. I što je još teže, sam 
glas se ne predstavlja. Kasniji biblijski likovi saznaju da taj bestjelesni glas pripada 

18 Usp. D. BARSOTTI, Bog Abrahamov, Symposion, Split, 2012., str. 217. 

19 Usp. B. FEILER, Abraham- putovanje u samo srce triju vjera. Izvori, Zagreb, 2002., str. 47.-49. 

„Bogu Abrahamovu“. Abraham , s korijenima u mnogobožačkom društvu spreman je 


90 

pokloniti svoje povjerenje bestjelesnom, nevidljivom Bogu." 

Mogli bismo označiti Abrahamov poziv kao sažetak vjere Izraelovih 
rodozačetnika, premda se izraz ,,vjera“ ovdje uopće ne nalazi. Abrahamovo rodoslovlje 
ukazalo nam je na lutajuće skupine Aramejaca koji su - kao i mnogi prije i poslije njih - 
lutali u razdoblju od sredine drugog pred kršćanskog tisućljeća između Mezopotamije i 
Nila. 21 


Opis Božje objave Abrahamu, trebamo najprije zahvaliti činjenici da su u stara 
vremena i Izraelci i pogani čvrsto vjerovali da Bog (ili bogovi) govore ljudima. 
Vjerovali su daje božanski svijet odijeljen od ljudskog svijeta vrlo tankim velom koji se 
može vrlo lako odškrinuti. Mnogi su mogli, ali ne svi, razgovarati s božanstvom kao što 
razgovaraju sa svojim susjedom bilo uslijed svoje službe kao svećenici ili pak uslijed 
posebnog dara kao ljudi obdareni duhom Božjim. Suzdržanost glede opisa Božje objave 
Abrahamu ima u biblijskom svijetu jedan drugi važan razlog. Biblijski pisci nisu 
smatrali najvažnijim to što je čovjek osjećao pritom, nego što je Bog htio poručiti. Onaj 
kojemu se Bog objavljuje stupa u pozadinu, iza poruke koju mora prenijeti. Božanstvo 
govori, čovjek sluša. Bog Abrahamu ne objavljuje nikakvih tajni. On mu jednostavno 
daje stanovitu uputu: mora nešto poduzeti, mora krenuti na put. Iz ove Božje objave 
ne proizlazi nikakva spoznaja nego naprotiv događanje, povijest. Abraham je bio pastir 
sa sitnom stokom, s ovcama i kozama. Neprestano je morao tražiti nove krajeve gdje je 
bilo dosta vode i hrane za njegovu sitnu stoku i u kojima je mogao nailaziti na 
miroljubive ljude kojima je prodavao svoje proizvode i od njih kupovao njihove. Stalna 
putovanja na području između Eufrata i Jordana potpuno se poklapaju s njegovim 
mogućnostima i očekivanjima. Međutim, potpuno neočekivano i iznenadno za njega 
zvuči riječ „Idi iz zavičaja“ i „doma očinskoga“. Riječ ,,dom“ ima u Bibliji šire značenje 
nego kod nas. Tako dom Abrahamov nije bio šator njegova oca nego njegovo pleme. 
Pleme je tada bilo jedina moć putujućih nomada. Samog pastira se nitko nije usudio 
smrtno udariti jer je dobro znao da će ga cijelo pleme proganjati. Pleme je za nomade 
predstavljalo sud, policiju i državu. Abraham se sada mora odreći te sigurnosti. Treba 
krenuti na put na kojem će, bez zaštite biti izložen milosti i nemilosti razbojničkih četa i 


20 Usp. B. FEILER, Abraham- putovanje u samo srce triju vjera. Izvori, Zagreb, 2002., str. 44.-47. 

21 Usp. D. ARENHOEVEL, Uspomena na očeve, KS, Zagreb, 1991., str. 29. 

22 Isto, str. 30.-35. 

proždrljivih kraljeva malih gradova i to u zemlju koju nikada nije vidio, koju uopće ne 
poznaje. Te Božje riječi upućene Abrahamu nečuveni su izazov za lutajućeg pastira, ali 
te riječi sada postaju obećanje. One nam otkrivaju dvije stvari: „Blagoslivljat ću one 
koji te blagoslivljali budu, koji te budu kleli, njih ću proklinjati!“(Post 12,3). To je 
zapravo inačica za prastari obrazac solidarnosti pomoću kojeg je bilo sklopljeno krvno 
srodstvo odnosno bratstvo: tvoja krv je moja krv, tvoji neprijatelji moji su neprijatelji, 
tvoji prijatelji moji su prijatelji! Po takvom obrascu krvni brat prihvaća sudbinu svoga 
krvnoga brata kao svoju. Obojica će tada postupati kao da su jedna osoba. Na ovaj način 
Bog pruža Abrahamu novu sigurnost: On sam na sebe preuzima Abrahamovu obranu 
koju je tada trebalo osigurati za novo pleme. Drugo obećanje sastoji se u riječima: ,,I 
sam ćeš biti blagoslov!“. Prijevod ove rečenice je sporan. Neki prevode: „Po tebi će sva 
plemena na zemlji postići blagoslov 44 , a drugi „Sva plemena na zemlji tobom će se 
blagoslivljati 44 . Time se pretpostavlja da će Abrahama smatrati blagoslovljenim 
čovjekom u najpotpunijem smislu te riječi. Abraham treba na putu na koji ga Bog šalje 
naći svoju sreću, sreću koja nadilazi sve moguće granice uobičajene ljudske sreće. 
Abrahamova sreća je mnogo više nego obična sreća ispunjenog ljudskog života. 
Abraham se treba osloboditi svoje uobičajene sigurnosti i uputiti na jedan novi put da bi 
ondje našao svoju budućnost. 

2.1.1. Život Abrahama prije poziva 

Abraham je zacijelo živio u prvoj polovini drugog tisućljeća pr. Kr. iako postoje 
razna mišljenja o tom pitanju. Teško je točno utvrditi datum Abrahamova života jer su 
pojedini dijelovi nastajali kasnije, a drugih neovisnih izvora nema. Bio je stočar 
polunomad koji je očito vjerovao u obećanja svoga Boga kojega i Pismo naziva 
„Abrahamov Bog 44 . Patrijarsi kao nomadi imali su duboki osjećaj za obitelj i pleme, a 
odatle i osjećaj kolektivne odgovornosti i potrebe čuvanja čistoće krvi. Njihovi pravni i 
društveni običaji također se slažu s pravnim i društvenim običajima na Istoku u ono 

24 

doba, primjerice obred sklapanja saveza i ugovor o kupovanju spilje u Makpeli. 

Sto se tiče imena Abraham, ono ne označava niti neko božanstvo a niti neku 
skupinu nego upravo pojedinca. Danas biblijski stručnjaci vežu ime Abraham uz 
hebrejski glagol rum - podići , biti uzvišen , pa bi ab-ram značio „uzvišen s obzirom na 


23 Usp. D. ARENHOEVEL, Uspomena na očeve , KS, Zagreb, 1991., str. 36.-37. 

24 Usp. W. J. HARRINGTON, Uvod u Stari zavjet spomen obećanja, KS, Zagreb, 1977., str. 31. 

svoga oca“ ili možda „moj otac je uzvišen“ pri čemu se naslućuje da se radi o nekom 
božanstvu zaštitniku. 

Abraham je prvi čovjek kojega, u njegovom intimnom životu, upoznajemo u 
Svetom pismu, ali ne bismo znali ništa o njemu kad ne bismo htjeli prihvatiti 
svjedočanstvo mističnoga života kakvo je vlastito njegovom životu. 26 Prava pripovijest 
započinje s Abrahamom i Sarom, ili točnije s Terahom, Abrahamovim ocem u gradu 
Uru. Iz Ura kaldejskoga Abrahamova obitelj se pokreće k sjeveru i tabori se pored 
karavanskoga puta kojim prolaze trgovci u Haran. Odatle Bog pozove Abrahama. 
Abraham ide za otajstvenim zovom da bi se prebacio prema Zapadu izvan karavanskoga 
puta i bio izvan dodira sa uljudbom svojih otaca. Ide prema kanaanskoj zemlji, prelazi 
zemlju do mjesta Sihem, do hrasta More. Zatim slijede mjesta poput Betela, Aja na 
Istoku, Egipta, ponovno se vraća u Betel, na kraju se nastanjuje kod hrasta Mamre, kod 
Hebrona. Abrahamova povijest ima najužu svezu s bogoštovljem zemlje: svi se Božji 
blagoslovi ostvaruju obećanjem i darom zemlje i cijeli je Abrahamov život neprekidno 
putovanje s mjesta na mjesto, iz jednoga kraja u drugi. Iskustvo Boga je prirodno 
vezano uz mjesta: uz beskonačnu pustinjsku usamljenost, uz prostornost voda, gora. U 
Starom zavjetu Bog se objavljuje svojemu narodu, prati ga kroz pustinju. No pustinja je 
ipak posvećena u samom Abrahamovu životu jer je i on izlazak kroz pustinju. Predjel 
koji Postanak spominje kao Abrahamov stan ili stazu njegova putovanja je poneki 
zdenac i malo trave po rubovima pustinje ili gola stjenovita usamljenost kojom prolazi: 
Morija, Beer Šeba, Mamre, Makpela, Negeb i dr. Abraham ostaje i dalje lutaoc bez 
obzira što mu je Bog obećao zemlju: samo mu je na svršetku života daje, kao zalog 

97 

budućeg posjeda čitave kanaanske zemlje, špilju Makpelu. 

Neki stručnjaci smatraju da u biblijskim tekstovima nailazimo na tragove 
vjerskih prijepora zbog kojih se Abrahamova obitelj našla u opasnosti jer je u jednom 
prilično nejasnom odjeljku zapisano da je Abraham bio ,,otkupljen“ iz Ura (Post 7) 
upravo na isti način na koji su kasnije robovi bili „otkupljeni“ iz Egipta. S druge strane, 
grad Ur se spominje jedino u hebrejskim rukopisima Postanka 11. Grčka verzija 
Abrahamov i Sarin dom smješta u „kaldejsku zemlju“, a to je moglo biti daleko bliže 


25 Usp. B. LUJIĆ, Vjera u Boga uvijek novih mogućnosti , KS, Zagreb, 2014., str. 37. 

26 Usp. D. BARSOTTI, Bog Abrahamov, Symposion, Split, 2012., str. 204.-210. 

27 Isto, str. 198.-203. 

Haranu u sjevernoj Siriji nego Uru koji se nalazi u Perzijskom zaljevu. -1 Bez obzira na 
blisku povezanost s gradom Haranom, Abraham i Sara se nisu trajno nastanili. Krenuli 
su na drugu stranu plodnoga polumjeseca. Tu su živjeli nomadskim životom seleći se s 
jednog mjesta na drugo u potrazi za ispašom za svoju stoku i hranom za svoju obitelj. 
Bio je to jedini način na koji su se pridošlice mogle smjestiti jer su najbolji dijelovi 
zemlje već bili zaposjeli zemljoradnici. Stoga su Abraham i Sara bili prisiljeni ići i dalje 
kao što je na primjer Egipat. Za svećeničku predaju je karakteristično što donosi neke 
biografske i topografske podatke koji se ne nalaze u drugim predajama. 30 

Povijest ovdje ima samo nakanu da nas uvede u otajstvo izabranja koje u sebi 
ostaje neshvatljivo. Očevidno je da je Abrahamova povijest prenesena ne toliko radi 
vidljivih događaja nego upravo radi mističnoga značaja ovog života. Jahvistička, 
elohistička i svećenička tradicija složne su da je Abraham ne samo praotac jednog 
izabranog naroda nego izričito Božji izabranik. Abrahamov život objavljuje kako 
povijest svojim najdubljim smislom ima mističan značaj: nikada čovjek nije uistinu 
čovjek kao kad je u zajedništvu s Bogom. On, čovjek je više religiozno, a manje 
razumno biće. U njemu se sam Bog objavljuje, njegov pravi život je njegov odnos s 
Njime. Kako s Abrahamom počinje prava čovječja povijest, upravo zbog toga s njime 
počinje Božja objava. Abrahamova povijest izriče njegov intimni i osobni značaj. On 
mnogo više od bilo kojeg lika Staroga zavjeta utjelovljuje uzor vjerskoga i ćudorednoga 

TI 

života, njegova je povijest najsnažniji i najživlji sažetak cijeloga Staroga zavjeta. 

2.2. Abrahamov odgovor Bogu 

Jesu li Božja obećanja vrijedna da za njih valja sve ostaviti i krenuti u 
nepoznatom pravcu?To Abraham zasigurno ne zna. Njegova je žena neplodna (Post 
11,30). Abraham i Sara kao muž i žena nisu baš u idealnim uvjetima života da bi se još 
mogli nadati da će postati ocem i majkom brojnoga naroda. Hoće li, dakle, Abraham 
povjerovati Božjoj riječi, poslušati Boga i krenuti na put? Abrahamov odgovor 
iznenađuje i u isti tren zadivljuje. Abraham se zaputi, a da nije ništa prigovorio. 
Abrahamova vjera je poziv i put u nepoznato, njegova vjera uključuje život u ovome 
svijetu kao stranca u tuđini te zorno pokazuje kako i nemoguće postaje mogućim i da je 


28 Usp. J. DRANE, Uvod u Stari zavjet. Teološki fakultet „Matija Vlačić Ilirik' 1 , Zagreb, 2009., str. 41. 

29 Isto, str. 42. 

30 Usp. B. LUJIĆ, Vjera u Boga uvijek novih mogućnosti, KS, Zagreb, 2014., str. 38. 

31 Usp. D. BARSOTTI, Bog Abrahamov, Symposion, Split, 2012., str. 189.-193. 

život jači od smrti. Vjera se očituje kao čvrstina, ne iz onog u sadašnjosti iskustvenog, 
nego kao držanje onoga što je za budućnost predviđeno/ 

Sva Abrahamova veličina počiva na Božjem pozivu i Abrahamovu odazivu. Bog 
ga poziva, a Abraham se poslušno, spremno, u vjeri odaziva. U tom odazivu sav njegov 
život dobiva smisao, sadržaj i postaje jasan i blistav. Taj čin jest početak događaja 
najveće važnosti. Abraham se potpuno prepušta Bogu i njegovu vodstvu. Ostavlja sve, 
svaku ljudsku sigurnost, svaku ljudsku nadu i odlazi u nepoznato. 

Abraham se upušta u božansku pustolovinu: oslanja se na riječ Božju i povjerava 
se vodstvu velikog suputnika. Upravo u tome se sastoji bit vjere i z raelskih 
rodozačetnika: imati Boga za suputnika i dopustiti mu da on određuje životni put, to je 
mnogo više nego posluh. To je svestrano povjerenje i nepoljuljana sigurnost, vjernost i 
prijateljstvo. 34 Abrahamova pripravnost da se iz poslušnosti Bogu seli iz svoje 
domovine u tuđi kraj znak je njegove žive vjere u Boga, njegova nepokolebivog 
pouzdanja i ljubavi prema Bogu. Abraham je također primjer nesebičnosti kad se nije 
polakomio da sebi prisvoji plijen oduzet neprijatelju. 35 

Obećanje zemlje vezano je uz jednostrani i bezuvjetni savez: Bog obećava 
Abrahamu zemlju i brojno potomstvo, ne tražeći ništa zauzvrat. Taj savez ovisi samo o 
Božjoj vjernosti vlastitim obećanjima. Izraelova ga nevjera ne može poništiti, i uistinu 
ga nije poništila. Izraelova nada se temelji na božanskoj milosti, na koju je Abraham 
odgovorio vjerom. 36 

2.2.1, Bog ,,Abrahamov“ 

Izvorno, „bog otaca“ kojeg je Abraham primio od svojih nomadskih predaka, 
također je veliki bog El , što vuče korijene iz stare semitske grane vjerovanja prema 
kojemu se usmjerila duša naroda. Ono što je nadnaravno i što nas okuplja je povijesni i 
odlučni Abrahamov radikalni zaokret prema religioznoj čistoći, prema zrelijem i 
čistijem monotei z mu- univerzalnom bogu, za razliku od svih okolnih plemena. Izraelov 
put vjerovanja od velikog boga prema osobnom Bogu imao je svoj put i svoje 


32 Usp. B. LUJIĆ, Vjera u Boga uvijek novih mogućnosti, KS, Zagreb, 2014., str. 13. 

33 Usp. C. TOMIĆ, Praoci Izraela, Provincijalat hrvatskih franjevaca konventualaca, Zagreb, 1978., str. 
50. 

34 Usp. D. ARENHOEVEL, Uspomena na očeve, KS, Zagreb, 1991., str. 29.-37. 

35 Usp. J. OBERŠKI, A. REBIĆ, Biblijska povijest Staroga i Novoga zavjeta, HKD sv. Ćirila i Metoda, 
Zagreb, 1972., str. 25.-26. 

36 Usp. J. L. SKA, Božja riječ u ljudskim pripovijestima, KS, Zagreb, 2011., str. 45. 

dozrijevanje. Biblijska tradicija stavlja Abrahamovo ime u odlučujući moment i kao 
prvog uzročnika vjerovanja u pravog Boga, Boga Mojsijeva i proroka. I to je uvjerenje 
svih inspiriranih pisaca koji su nam prenijeli riječ Božju. To je također naša današnja 
vjera. Od Božjeg izabranja Abrahama u njemu se pročišćava vjera, a on napušta 
mezopotamijsku okolinu u kojoj je dominirala idolatrija i slijedi Božji poziv. Tako je 
Bog radikalno preoblikovao Abrahamovo vjerovanje, te iza toga možemo reći da je 
Abraham objektivno imao istu vjeru u Boga kao i mi danas. Abraham nam pokazuje da 
vjera nije nešto što čovjek jednom ,,ima“ ili ,,posjeduje“, vjera znači život pred Bogom 
u znaku nesigurnosti. 

2.2.2. Abrahamova vjera u poslanici Hebrejima 

Poslanica Hebrejima, kada govori o vjeri, spominje i Abrahama kao jednog od 
niza svjedoka vjere. Autor u poslanici, pogotovo u jedanaestom poglavlju donosi 
definicije i navodi cijeli niz svjedoka vjere. Vjera ne samo da daje obilježje tom 
,,teološkom“ poglavlju nego čini i njegov istinski temelj. U nizu svjedoka vjere autor 
navodi i primjer patrijarha Abrahama. U Abrahamovu primjeru iznose se četiri važne 
dimenzije vjere koje mogu poslužiti za njezino cjelokupno proučavanje. To je 
prvenstveno Abrahamov izlazak iz svoje zemlje i put u nepoznato, a to sve u vjeri u 
obećanu riječ Božju, zatim Abrahamov život u tuđini koji je povezan s vjerom u 
dolazak eshatoloških dobara, nadalje Abrahamova vjera u Božju riječ koja obećava 
budućnost i posljednje Abrahamova vjera u uskrsnuće kao spasenje od smrti. Iz ove 
četiri situacije zapravo vidimo kako je stvarni temelj svega vjera, i to Abrahamova 
vjera, njegovo povjerenje Bogu. Pojam pistis nalazimo sedam puta korišten u poslanici 

oo 

Hebrejima u tekstu o Abrahamu. Redak Heb 11,8 donosi riječ vjera i bitna obilježja 
vjere. Očito je da se ovaj redak oslanja na Post 12,1 : „Jahve reče Abramu: Idi iz zemlje 
svoje, iz zavičaja i doma očinskog, u krajeve koje ću ti pokazati.“ No u ta dva teksta 
dolazi do različitih nijansi koje je potrebno istaknuti. U Heb 11,8 na prvom mjestu 
nalazi se vjera čime se želi istaknuti kako je upravo putem vjere Abraham pozvan 
krenuti na nepoznato mjesto. Iz teksta je poznato da Abraham mora napustiti svoj kraj, 
svoj zavičaj, izaći iz jedne sigurnosti i zaštićenosti u nešto potpuno strano. Dva puta je 
upotrijebljen glagol izaći i jednom glagol ići, a oba označavaju kretanje u određenom 

37 Usp. M. JURČEVIĆ, Problem Abrahamovog monoteizma, u: Stari zavjet vrelo vjere i kulture, zbornik 
radova znanstvenog simpozija, prir. Ivan Šporčić, Teologija u Rijeci, Biblijski institut, Rijeka-Zagreb, 
2004., str. 277.-279. 

38 Usp. B. LUJIĆ, Vjera u Boga uvijek novih mogućnosti , KS, Zagreb, 2014., str. 42.-46. 

pravcu s određenom namjerom. Tako se izriče poslušnost kao obilježje vjere s jedne 
strane i s druge strane ta poslušnost je konkretizirana u činu odlaska u nepoznato i 
ostavljanja svega poznatoga i dragoga. Vjera donosi rizik napuštanja određene 
sigurnosti i vlastitog očinskog doma i odlaska u potpunom oslanjanju na Božju riječ. 
Abrahamova vjera je odgovor na Božji poziv i to u obliku poslušnosti, no iz te 
Abrahamove odluke proizlazi ne samo odana poslušnost nego i velika hrabrost kao 
povjerenje u Božju riječ koja obećava novu budućnost. Obilježje zapravo te 
Abrahamove vjere je napuštanje sigurnoga i kretanje u nepoznato. 

Slijedeća dva retka pokazuju Abrahama u novoj zemlji, ali s istim obilježjem 
usmjerenosti na Božja obećanja. Abraham zapravo nema zemlje, u Kaananu boravi kao 
pridošlica, kao potpuni stranac. Vjera je zapravo temelj na kojem se zasniva ne samo 
Abrahamov pokret i napuštanje Harana gdje je imao sve, nego i prihvaćanje novog 
mjesta koje se označava kao obećana zemlja. I ovdje je riječ o poslušnosti prema Božjoj 
riječi koja je obećanje, jer pomoću vjere Abraham čuje Božji glas. U poslanici 
Hebrejima pojam ,,tuđina“ podignut je na ontološku razinu. Zemlja obećanja ne nalazi 
se na istoj razini na kojoj se nalazi cilj, nebeski Grad. Nebeski Grad ima čvrste, vječne 
temelje, a sadašnji boravak u tuđini je u šatorima, što označava određeni tip nomadskog, 
tj. pokretnog života. Boravak u tuđini u stalnom pokretu pokazuje zapravo da je ono 
konačno, buduće - a to je nebeski Grad - u načinu iščekivanja i oslanjanja na Božje 
obećanje, snažno prisutno već ovdje na zemlji. Abrahamovo se očekivanje opisuje 
unutar nabrajanja primjera i odnosi se na apokaliptičku predodžbu nebeskoga Grada. 
Posljedica ovakve tvrdnje značila bi daje i sadašnje mjesto prebivanja samo jedna od 
stanica prema nebeskom Jeruzalemu koja vodi prema konačnom ispunjenju Božjeg 
obećanja. Tako i sada Abraham mora biti u dinamičnoj otvorenosti prema nebeskom 
Gradu kao ispunjenju eshatoloških očekivanja. Graditelj i tvorac toga novog i vječnog 
Grada, tvrdi autor poslanice Hebrejima je sam Bog. Abraham mora čekati u povjerenju, 
odanosti i poslušnosti ispunjenje konačnog obećanja i stizanje na konačno odredište u 
učvršćen Grad koji je planirao i sagradio sam Bog. To čekanje nije besciljno lutanje i 
tumaranje, nego potpuna koncentracija na ono što dolazi. Čovjek se čekanjem 
suobličuje Kristu, nalaženje vremena za Boga u Kristu kao izričaj čovjekove vjere. 
Vjeru u kontekstu života u Kaananu treba shvatiti kao neprestano kretanje ili neprestanu 
otvorenost za ono konačno- buduće i za transcedentno - ontološkom Vjera bi i trebala 

39 Usp. B. LUJIĆ, Vjera u Boga uvijek novih mogućnosti , KS, Zagreb, 2014., str. 48.-50. 

biti otvorenost prema budućnosti. Tako živjeti, odnosno kao stranac u tuđini ovoga 
svijeta, ali ne biti izgubljen. Autor poslanice Hebrejima želi naglasiti da je Abrahamova 
vjera imala dimenziju pouzdanja i čekanja na dano Božje obećanje. Vjerovati u Boga i 
njegova obećanja, pretpostavlja dublje gledanje i pozornije slušanje nego što to čine 
ljudi koji su sve više zaokupljeni sami sobom i vjeruju samo ono što mogu shvatiti u 
svom ozračju. Prava sigurnost vjere je u tome, da tko vjeruje, nju dobiva ako Bogu 
dopusti da mu je da. 40 Tako se i sam Abraham prepustio Bogu i njegovoj milosti, u 
potpunoj vjeri i pouzdanju. I na koncu je od Boga i dobio, i vjeru i ispunjenje svih danih 
obećanja. 

Vjera nije nešto što prvenstveno čovjek svojim snagama može ostvariti, ona nije 
isključivo čovjekovo djelo, nego je vjera Božje djelo koje ljudima pokazuje put i daje 
snagu da njime kroče. Vjera je stavljena pred čovjeka koji ima priliku da pođe tim 
putem, putem vjere, a Bog je onaj koji će čovjeka voditi na tom putu. Čovjeku je dana 
sloboda izbora, može poći tim putem, ali i ne mora. Kršćansko naučavanje ide za tim da 
je put uz Boga i imati Boga za suputnika i svrha čovjekova života, a Abraham je za to 
pravi svjedok. 

Abrahamova vjera nosi nekoliko bitnih sastavnica. Prva se odnosi na to da se 
ističe poslušnost kao bitno obilježje vjere, da je ta poslušnost konkretizirana u činu 
napuštanja postojećega i predstavlja kretanje u neizvjesno, koje postaje izvjesno samo 
ako se u potpunosti oslanja na Božju riječ obećanja. Ponovno valja napomenuti rizik 
napuštanja određene sigurnosti vlastitog zavičaja, doma očinskog, kraja koji je u 
njegovom srcu. Valja sve napustiti i poći u nepoznatom smjeru, u kraj koji nikada nije 
vidio. 


Druga sastavnica Abrahamove vjere označuje poslušnost Božjoj riječi koja je 
ujedno i obećanje. Pomoću vjere Abraham čuje Božji glas. Bog Abrahamu daje zemlju 
u kojoj boravi, ali ta zemlja je za njega i dalje nepoznata. Abraham se u njoj osjeća kao 
tuđinac. Filon Aleksandrijski koristi ovaj pojam tuđinac kako bi svima predočio da 
trebaju biti tuđinci na zemlji jer se očekuje nebeska domovina. Ovaj dio poslanice 
shvaća vjeru u okvirima života u Kaananu kao neprestano kretanje i otvorenost za 
budućnost i ono što nam dolazi. Vjera je spremnost na budućnost i buduće događaje. 


40 Usp. B. LUJIĆ, Vjera u Boga uvijek novih mogućnosti , KS, Zagreb, 2014., str. 51.-52. 

Treća sastavnica odnosi se na Abrahamovu strpljivost i pouzdanje u utjelovljenje 
nade Božjeg obećanja. Vjera se ovdje odnosi na područje prirodnog iskustva koje 
možemo označiti nemogućim, ali vjera u Boga omogućava da nemoguće postane 
moguće. Upravo je u ovome tekstu sadržana takva vjera koju svoju sigurnost traži u 
onome koji obećava. Na njega se može osloniti jer je doista vjeran. No ni Abraham ne 
smije ostati pasivan nego mora pozitivno odgovoriti vjerom kao čvrstim osloncem na 
Božje obećanje. 41 

U govor o vjeri u poslanici Hebrejima ulazi prvenstveno Bog koji obećava, a 
onda i sam Abraham koji prihvaća obećanje. Bog dodiruje čovjeka u njegovom 
ljudskom postojanju i tu preko svoje riječi uspostavlja most između vidljivog i 
nevidljivog. Bog je onaj koji Abrahamovoj vjeri otvara put, Bog obećanja koji može i 
mrtve uskrisiti, to je vjerni Bog. S druge strane je Abraham koji je pozvan od Boga, 
kušan, oslanja se i prihvaća živjeti u obećanoj zemlji kao u tuđini. Bog ulazi u odnos s 
Abrahamom i omogućava da Abraham postane ocem mnogih naroda i pokoljenja. 
Abrahamov izlazak iz Ura Kaldejskog i njegov nomadski život u Kaananu postaju 
izrazom vjere koja zna da sve što postoji, samo u Bogu postoji i da ništa na zemlji ne 
može biti zadnja domovina niti najdublji razlog i najviša vrijednost. Vjera je ono što 
Abrahamu daje ići dalje, ići putem koji mu je Bog predodredio i namijenio, vjera daje 
Abrahamu da usmjeri svoje očekivanje života prema vječnom Gradu, vjera mu 
omogućava da dobije Izaka i da ga ponovno primi iz njegove ruke kao svoje dijete. 
Zbog toga možemo govoriti o Abrahamu koji se u poslanici Hebrejima ubraja u „oblak 

49 

svjedoka“ vjere jer je zaista postao primjerom istinskog vjernika. 


41 Usp. B. LUJIĆ, Vjera u Boga uvijek novih mogućnosti, KS, Zagreb, 2014., str. 55.-56. 
42 Isto, str. 57.-58. 

3. SAVEZ BOGA S ABRAHAMOM Post 15,1-19 


Abrahamov poziv i Božje obećanje pripremaju ovaj događaj, koji nije samo 
središnji u njegovu životu nego ostaje središnji u svjetskoj povijesti. Sve ono što slijedi 
u Abrahamovu životu ne predstavlja samo ovaj savez nego u Božjoj intimnosti s 
Abrahamom, u Abrahamovoj moći kod Boga, u Izakovoj slikovitoj žrtvi , pokazuje 
njegove prve plodove i kao njegovo djelovanje. 43 

3.1. Književna vrsta, vrijeme nastanka i struktura 

Na prvi pogled Post 15 je pripovijedalačke naravi i u širem smislu mogli bismo 
ga označiti kao pripovijest. Bitno za pripovijest traži da ona bude napeta na početku i da 
se ta napetost razriješi na kraju kroz neku radnju. U Post 15 postoje napetosti, ali se 
odmah na početku rješavaju. Za pripovijest se traži da u njoj budu nazočne skupine 
osoba koje djeluju. U Post 15 nema takvih skupina osoba, nego su prisutne samo dvije 
osobe, Jahve i Abraham. Najvažnija akcija je zapravo govor. Osam puta govori Jahve, a 
tri puta Abraham. Taj govor nije razgovor, to je u neku mku Jahvin monolog, 
samogovor u kojem Jahve sve više i više razvija ono što je zapravo izrekao već na 
samom početku. Na temelju rečenoga, za Post 15 ne možemo reći da je sasvim 

. .. 44 

pripovijest. 

Tekst Post 15 nije mogao biti sastavljen još u vrijeme dok je Abraham živio, 
nego mnogo stoljeća kasnije. Obećanja odnosno proročanstva koja su sada sadržana u 
Post 15 bila su ranije pripisana mnoštvu predaja. Jahvistički autor je te zbirke preuzeo, 
djelomice ponovno fonnulirao i interpretirao, ali sadržaj teksta kao takav već je prije 
njega postojao. Post 15 obrađuje više različitih tema. Post 15,2-4 govore o obećanju 
sina, redak 5 govori o obećanju mnogobrojna potomstva, a 7-21 obećava se Abrahamu 
konačno i zemlja. Obećanje raste. Kada bi Post 15 po svojoj književnoj naravi bio 
pripovijest u pravom smislu te riječi, onda bismo tu trebali imati nazočne tri ili 
najmanje dvije zasebne pripovijesti koje bi te pojedine teme obrađivale: pripovijest koja 
bi razvijala temu obećanja sina, pripovijest koja bi obrađivala obećanje mnogobrojna 
potomstva i pripovijest koja bi razvijala temu obećanja kanaanske zemlje. U stvari 
imamo takve pripovijesti, ali na drugim mjestima u Knjizi Postanka. Post 18,1-16 


43 Usp. D. BARSOTTI, Bog Abrahamov, Symposion, Split, 2012., str. 224. 

44 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 274. 


20 



razvija temu obećanja sina, Post 12,7 sadrži temu obećanja zemlje. Dobivamo dojam 
kao daje pripovjedač u Post 15 spojio, i to u obliku sažetka, razne predaje, teme koje su 
prije toga postojala svaka za se i obrađene dosta opširno. Ono što vrijedi za Post 15,2-5 
vrijedi uglavnom i za Post 15,7-21. I u tom drugom dijelu postoje razne teme koje je 
pripovjedač crpio iz starih usmenih predaja i sastavio u jednu cjelinu. No primjećuju se 
određene neujednačenosti: u Post 15,5 je noć, a u Post 15,12 se spominje sunce koje je 
pri zalazu. U retku 6 pisac pohvaljuje Abrahamovu vjeru, a u 8. retku opisuje 
Abrahamovu sumnju. 45 

U Post 15 grubo možemo razlikovati tri sastavna dijela: Prvi odsjek sadrži 
obećanje brojnog potomstva. Abraham vjeruje obećanju, premda još nema sina. Prvotno 
su u tom kontekstu pripovijedali da Abraham zapravo zbog svoje dobi i dobi svoje žene 
više ne može očekivati dijete. Osim toga u sadašnjem tekstu nedostaju razjašnjenja 
glede kućnog sluge Eliezera iz Damaska koji se bez ikakva uvoda pojavljuje u tekstu da 
bi onda opet iznova nestao. Sve to ukazuje na to da je pisac preuzeo jedan stariji 
izvještaj i to samo djelomično. Sa retkom 7. započinje jedan novi odsjek. Božji 
objaviteljski govor strogo se pokorava pravilu da se treba predstaviti kad se počinje 
govoriti. Nadalje redak 5. spominje kako je nastala noć, što je protivno recima 12 i 17 
prema kojima se žrtva obavlja usred bijela dana. Sadržaj ovog drugog objaviteljskog 
govora je obećanje zemlje. Božji govor u 15, 13-16 ugrađen je u tekst bez previše 
povezivanja. On prekida pripovijest o razdijeljenim životinjama. Post 15,7-11.17-21 
:drugi izvještaj o objavi Božjoj daje nam utisak da je najizvorniji. On je spajanjem s 
prvim izvještajem izgubio svoj početak koji je mogao glasiti: Jahve se ukazao 
Abrahamu kod hrasta Mamre i rekao mu. 46 

3.2. Egzegeza teksta Post 15,1-19 

Post 15,1 su riječi kojima započinje pripovijest o savezu koji Bog sklapa s 
Abrahamom, ističu njegovu veliku važnost. Čini se da Abraham savezom službeno 
počinje svoje proročko poslanje; s Abrahamovim savezom javno počinje samo 
proroštvo. Dok Bog sklapa savez s čovjekom, dok ga On želi uzdići na nadljudsku 
veličinu, čovjek može ući u dodir s Njime samo nekom vrstom prestrašenosti i bojazni. 
Počela Saveza, koji Bog sklapa s Abrahamom su obećanje koje Jahve obnavlja s 

45 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 274.-275. 

46 Usp. D. ARENHOEVEL, Uspomena na očeve, KS, Zagreb, 1991., str. 55.-60. 

Abrahamom o brojnom potomstvu kao zvijezda na nebu, obećanje koje mora imati već 
svoje prvo ostvarenje u čudesnom rođenju sina kad on već ima devedeset i devet 
godina. 47 

Post 15 sadrži najstariji tekst o Jahvinom obećanju zemlje Abrahamu i o 
sklapanju saveza s njim. To ćemo pokušati dokazati na temelju znanstvene raščlambe 
dotičnog biblijskog teksta pomoću suvremenih egzegetskih metoda. U novije vrijeme 
Post 15 postao je predmetom mnogih znanstvenih rasprava bilo u obliku članaka u 
časopisima bilo u obliku znanstvenih monografija. Radi se o jednom od najtežih 
tekstova u Knjizi Postanka. Od velike važnosti je analiza redakcije nekog biblijskog 
teksta. Analiziranje onog što su redaktori učinili nužno nas uvlači u samu povijest 
tradicije koja je usmeno ili pismeno prethodila toj redakciji. Na taj način ulazimo u 
bogatstvo svijeta i mentaliteta onih pisaca koji su radili na tom tekstu. To nam također 
pomaže da rasvijetlimo povijest nastanka nekog biblijskog teksta i produbimo naše 
razumijevanje smisla koji se po Božjoj volji krije u tom biblijskom tekstu. 

Ovaj tekst ima veliku važnost u povijesti spasenja Staroga zavjeta. Osim Post 
17 to je jedini tekst iz patrijarških vremena prema kojemu je Jahvino obećanje 
Abrahamu zapečaćeno sklapanjem saveza. 

U prvom retku Jahvin govor sadrži spasenjsko proročanstvo. Označavanje Boga 
kao zaštita i nagrada odgovara izraelskim i mezopotamskim običajima onog vremena. 
Jezik odgovara početku monarhijskog vremena kada kralj ide u rat protiv neprijatelja i 
dobiva od Jahve jamstvo da će pobijediti i dobiti bogati plijen. Pretpostavljamo kako je 
Jahvist opisao Abrahama izrazima koji su u njegovo vrijeme bili u upotrebi, osobito za 
kralja. Abraham mora znati s kime ima posla, mora ga upoznati kao živog Boga, koji 
mu se objavljuje u raznim događajima njegova života i na koga može računati s 
apsolutnim povjerenjem, kao što prijatelj računa na prijatelja ili saveznik na 
saveznika. Redak 2. nije potpuno jasan, retkom 3 ga je Jahvist pokušao razjasniti, i 
upravo zbog toga 3. redak nije izvoran. Poteškoća je u tome što se pojavljuje ime 
Eliezera i ime Damaska. Pisac je htio istaknuti ono što je u njegovo vrijeme bilo 
aktualno, a to da nije Damask nasljednik patrijarha Abrahama nego djeca Abrahamova, 
tj. Izraelci. Ime Eliezer nas čudi, ono se nigdje drugdje u opisima patrijarha Abrahama 


47 Usp. D. BARSOTTI, Bog Abrahamov, Symposion, Split, 2012., str. 224.-229. 

48 Usp. L. KRINETZKI, Savez Božji s ljudima prema Starom i Novom zavjetu , KS, Zagreb, 1999., str. 14. 

ne spominje. Redak 2. je vrlo star, tekstovno iskvaren, no u takvom stanju ga je 
pronašao Jahvist koji je u 3. retku pokušao protumačiti kako je on taj redak shvatio, da 
Damaščanin neće biti baštinik patrijarha Abrahama nego sin „utrobe njegove“. Redak 4 
donosi riječ Jahvinu Abrahamu. Izraz „tvoj potomak“ u hebrejskom tekstu stoji 
doslovno, „onaj koji će izići iz tvoje utrobe“. Taj se izraz nigdje drugdje ne spominje u 
Petoknjižju. To nas upućuje na činjenicu kako je Jahvist promatrao Abrahama kroz 
svijetlo velikih ljudi svoga vremena. Jahvist je imao veliko poštovanje prema Abrahamu 
. Abraham je bio „prijatelj Božji“ s kojim je Bog razgovarao kao što prijatelj razgovara 
s prijateljem. Za Jahvistu Abraham je i više nego kralj, više nego prorok. Obećanje 
mnogobrojna potomstva iz retka 5., spomenuto je već u Post 12,2 i još nakon ovog 
poglavlja u 18,17; 22,17. Ovaj motiv se često pojavljuje u Post, ali i usporedba 
mnogobrojna potomstva sa zvijezdama na nebu također i u Pnz. Neki autori smatraju da 
je motiv mnogobrojnog potomstva poput zvijezda na nebu iz deuteronomističke 
predaje, dok većina smatra daje taj redak iz elohističke predaje. Elohist je upotrijebio 
usporedbu mnogobrojna potomstva sa zvijezdama na nebu da bi naglasio moć Jahve 
koji Abrahamu obećava mnogobrojno potomstvo. S ovim retkom završava prvi dio 
teksta. 49 

Redak 6. sadrži teološku refleksiju koju je unio jedan redaktor želeći upozoriti 
čitaoca na ono veliko u Abrahamovu životu, na vjeru i pravednost. Taj redak je vrhunac 
cijelog 15. poglavlja. Abraham je predstavljen kao uzorni vjernik, sasvim se predaje 
Jahvi, i svoj život i budućnost predaje u Jahvine ruke. Abraham je Jahvina obećanja 
prihvatio dušom i tijelom, čvrsto je stao uz Jahvu vjerujući da će se ostvariti sve što 
Jahve obećava. Presudnu ulogu ima 6. redak koji povezuje prvi dio 15, 1-5 s drugim 
dijelom 15,7-21. Redak 6. je zapravo neka spojnica koja povezuje ta dva dijela u jednu 
cjelinu. Ta dva dijela međusobno su povezana ijedan drugome podređena. I prvi i drugi 
dio počinje Jahvinim govorom o obećanju. Slijedi Abrahamov odgovor, Jahvina 
reakcija i događanje. Abraham traži sigurnost, dobiva upute za obred sklapanja saveza, 
izvršava upute i doživljava mistični san i dobiva potvrdu prijašnjeg obećanja. Redak 6. 
ima neobičnu ulogu: on povezuje prvi i drugi dio, u tom retku je iznesena središnja 


49 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 281.-283. 

teološka misao, tema cijelog poglavlja: Abrahamova vjera, Abrahamova pravednost 
koje su poticaj Jahvi da ispuni svoje obećanje. 50 

Drugi dio započinje 7. retkom koji donosi jedan novi stil, jedan novi način. 
Pisac ovog retka očito redaktor, promatra izlazak Abrahamov iz Ura Kaldejskog u 
svijetlu Izraelova izlaska iz Egipta. Kakvo je značenje Abrahamov izlazak imao za 
pobožna Izraelca, shvatit ćemo tek kada izlazak budemo promatrali u svijetlu onih 
teoloških postavki koje su pratile izlazak Izraela iz Egipta. Pisac promatra Abrahama u 
svijetlu povijesno spasenjskih činjenica koje su se dogodile poslije Abrahama i opisuje 
Abrahama teološkim rječnikom koji je tipičan za njegovo vrijeme. No između ta dva 
izlaska ne postoji savršena i potpuna paralela, ali postoji sličnost u pokretu i uzroku 
pokreta: i jedan i drugi izlazak djelo su Božje ljubavi, Božje moći, Bog je inicijator, 
Bog pokreće, razlika je samo u polazištu. Abraham kreće iz Ura, a Izrael iz Egipta. Iza 
7. retka se krije razvijena teologija, pretpostavljamo da je taj redak nastao u kasnijem 
vremenu, poslije Jahviste. Redak 8. ne donosi ništa novo niti nešto posebno. Abraham 
traži od Jahve znak po kojem će biti siguran da će dobiti potomka i da će doista 
posjedovati tu zemlju. 51 

Reci od 9-12 opisuju znak koji Abraham zahtjeva od Jahve. Znak se sastoji u 
nekom tajanstvenom obredu žrtve kojim Jahve sklapa savez s Abrahamom. Nabrajanje 
životinja za žrtvu odražava kult kakav je tek postojao kad su Izraelci ušli u obećanu 
zemlju . Abraham mora navedene životinje isjeći na polovice i kroz te polovice proći 
zajedno s Jahvom. U starom svijetu to je obred zaklinjanja i sklapanja saveza. U SZ se 
takav obred zaklinjanja spominje još samo u Jer 34,18 gdje je to aluzija na sklapanje 
saveza uz sličan obred uz rasječeno tele. U starini bi trebala biti samo jedna životinja, a 
kasnije se dopušta i više životinja. Možda je pisac nabrajanjem tolikih životinja, koje su 
i inače predodređene za žrtvu, htio Abrahamov obred učiniti svečanijim. Ako uzmemo 
retke od 9-12 i još 17, sličan obred nalazimo kod Ilije na Kamielu: vatra s neba na 
čudesan način ,,proždire“ žrtvu. To je bio znak da je Jahve gospodar Karmela. 

U ono vrijeme kad bi dvoje sklapali savez bio je običaj da rasijeku životinje na 
pola i objese ih na kolce. Oni koji su ulazili u savez prošli bi između rasječenih 


50 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 283.-284. 

51 Isto, str. 285.-286. 

52 Isto, str. 286. 

životinja. Taj znak prolaska između polovica životinja označavao je ulazak u savez i 
prijateljstvo. Abraham je tražio isti takav znak i od Boga. Bog u prolasku preuzima 
obvezu saveza i očituje ulazak u savez s Abrahamom. Bog se obvezuje ovim savezom u 
prilog Abrahama, ne tražeći ništa zauzvrat. Abraham na svom životnom putu sazrijeva 
u vjeri. Ali mu nije jasno kako će Bog od njega učiniti velik narod, kad on nema ni 
potomstva. Misli na posvojenje sluge Eliezera Damaščanina kao svoga nasljednika. 
Abraham prinosi junicu, kozu, ovna, grlicu i golubicu kao žrtvu, siječe ih na pola i 
između polovina uređuje prolaz kojim će Jahve proći. Abraham je doduše primio 
obećanja o brojnom potomstvu. Ali se već bio zadovoljio i svojim vjernim slugom 
Eliezerom. No Bog mu obećava vlastitog potomka. Kako će se to dogoditi kada su 
oboje ostarjeli. Postojala je mogućnost da sluškinja začne s gospodarom i rodi sina koji 
se onda preuzima, posvaja i proglašava vlastitim. Tako je Sara dala Abrahamu svoju 
sluškinju Hagaru. Ona je zatrudnjela, no gospodarica Sara je u njezinim očima od tog 
časa doživljavala prezir, pa je započelo neugodno rivalstvo između Hagare i Sare. 
Dijete dobiveno od sluškinje prozvali su Jišmael te tako stekli veću sigurnost za buduće 
potomstvo. 53 

Redak 12 spominje san, a sanje za Istočnjake bio sredstvo Božje objave. Tako je 
san u SZ jedna od kategorija Božje objave. Također se san pojavljuje u proročkom 
pokretu kao sredstvo komuniciranja s Bogom. Reci 13-16 su kasnije dodani. Oni 
predstavljaju sažetak povijesti od Abrahama do ulaska Izraela u obećanu zemlju. Redak 
18 tumači ono što je nastalo između Jahve i Abrahama na temelju onog zagonetnog 
obreda. To je sažetak sastavljen u protokolarnom stilu. Kontekst 8. retka znači zapravo 
zemlju koju je Jahve dao sinovima Izraelovim, zemlju s njezinim granicama, zemlju u 
kojoj se treba prostirati vlast Izraelova. Ovaj izraz susrećemo također i u 
deuteronomističkoj predaji. 54 

Reci 19-21 sadrže „listu naroda“ koji su u vrijeme pisca ili prije njega stanovali 
u zemlji: Kenijci, Kenižani, Kadmonci, Hetiti, Perižani, Refaimci, Amorejci, Kanaanci, 
Girgašani i Jebusejci. Također takav popis ljudi pronalazimo i na drugim mjestima u 
Starom zavjetu. Egzegeti uglavnom sve te retke smatraju dodatkom. Redak 8. smatraju 
prvim dodatkom, a retke 19-21 drugotnim dodatkom. Ova lista naroda sadrži sve narode 

53 Usp. N. HOHNJEC, Biblija u prozi. Mojsijevo Petoknjižje, prednji proroci i kasna Biblija , KS, Zagreb, 
2002., str. 14.-15. 

54 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 287.-288. 

koji su stanovali na području Palestine. Pretpostavljamo da je listu naroda sastavio 
netko tko je stanovao na jugu Palestine, u Judeji. O nekim narodima znamo više o 
nekima manje. Posebnu grupu naroda čine oni koji su na početku spomenuti: Kenijci, 
Kenižani, Kadmonci i Hetiti. Kenijci su stanovali u južnom Judejskom gorju oko grada 
Arad. Kenižani oko grada Debir, u jugozapadnom dijelu Judejskog gorja. O 
Kadmoncima ne možemo ništa reći jer se oni spominju samo na ovom mjestu. 
Predstavljaju vjerojatno manju grupu ljudi koja je stanovala negdje na jugu Judejskog 
gorja. Hetiti su stanovali razasuti po judejskom gorju. Na temelju toga što se spominju 
toliki narodi koji su stanovali po Judejskom gorju zaključujemo daje pisac ovakve liste 
naroda živio u Judeji. 55 

3.3. Jahvistička i elohistička predaja u Post 15 

Možemo reći da gotovo svi egzegeti zastupaju „teoriju o 4 izvora ili 4 predaje“ 
(J, E, D i P), iako u identificiranju tih predaja od egzegeta do egzegeta postoje razlike. 
No kada tu teoriju o predajama primjenjujemo na pojedine tekstove nailazimo na 
poteškoće. U samom Petoknjižju je veoma teško razlikovati jahvističku predaju od 
elohističke. One su ranije bile međusobno spojene u jednu pripovijedalačku cjelinu, 
iako postoji tekstovi koji su sasvim jasno dio jahvističke ili elohističke. 56 U knjizi 
Postanka najstarija je jahvistička predaja. U 10. st. pr. Kr. autor jahvističke predaje prvi 
je sakupio postojeće usmene predaje i dao im vlastitu religijsku interpretaciju. Jedan od 
ciljeva bio mu je potvrditi legitimitet ustanove kraljevstva u vrijeme kad je prijelaz na 
taj novi način vladanja izazivao ozbiljne probleme na vjerskom području. Elohistička 
predaja, porijeklom sa sjevera, teološki se bitno razlikuje od jahvističke. Autor te 
predaje, pripadnik Sjevernoga kraljevstva, sabrao je i oblikovao tradicije o patrijarsima 
koje su bile prisutne u središnjem dijelu židovskoga prostora. To je učinio s namjerom 
davanja težine sinajskom savezu. Autor svojim suvremenicima predstavlja lik patrijarha 
kao model vjernosti Bogu saveza. Za vrijeme babilonskog sužanjstva svećenici i 
pismoznanci još jednom interpretiraju predaje o patrijarsima, s nakanom da u narodu 


55 Usp. A. REBIĆ, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 288.-289. 

56 Isto, str. 266.-267. 


26 



pobude pouzdanje da će Bog ispuniti sva obećanja, obećanja posjedovanja zemlje i 
brojnoga potomstva. 57 

Već je J. Wellhausen uvidio poteškoće u Post 15. On je podijelio Post 15 na dva 
dijela, na Post 15, 1-6 i Post 15, 7-21. Prvi dio je pripisao elohističkoj predaji, a drugi 
dio jahvističkoj, iako ni jedan ni drugi dio nisu čisto elohistički odnosno jahvistički. 
Nakon Wellhausena identične poteškoće u Post 15 uvidio je i izvrsni poznavatelj 
Postanka, Martin Noth. On smatra da postoje tekstovi koji su nam u takvom stanju 
predani da će jedva koja literarna analiza odgonetnuti njihov literarni nastanak. 

Isprepletenost tih dvaju predaja u Post 15 studirali su vrsni katolički egzegeti 
poput Cazellesa, Teste i Lohfinka. Među onima koji smatraju da je savez sklopljen s 
Abrahamom polog najstarijih predaja nastalih još u vrijeme patrijarha je Gerhard von 
Rad. To što u Post 15 nije naznačeno mjesto događaja za nj je znak daje to veoma stari 
tekst, jer u najstarijim predajama još nisu bila naznačena mjesta. Treba ipak imati na 
umu da su Jahvist i Elohist bili sakupljači starijih predaja i da gradivo koje oni donose u 
svojim tekstovima ima svoju dugu i složenu pretpovijest, koja je nama teško pristupačna 
i nema pouzdanih kriterija po kojima bi ju mogli raščlanjivati. No svi tekstovi u 
Petoknjižju koji govore o obećanju zemlje svode se na Post 15 kao najstariji tekst o 

co 

Jahvinim obećanjima danim Abrahamu da će posjedovati zemlju kaanansku. 

3.3.1. Jahvistički izvještaj 

Post 15 započinje Jahvinim govorom. Taj redak je Jahvist napisao kako bi cjelini 
dao neko polazište i usmjerenje. Jahvist je sabrao sve te stare predaje i vješto ih sastavio 
u jednu literarnu cjelinu. Pri tom je gradivo iz starijih predaja nužno kratio. Tako je i 
obećanje sina poprilično skratio. To je obećanje u starijoj predaji moralo i vjerojatno je 
bilo opširnije ispričano. Obećanje potomstva je još više skratio. Njemu je posvetio samo 
jedan redak i to Post 15,5. Taj redak je samo sažetak onog što je u ranijim predajama 
bilo pripovijedano opširnije. Jahvist je najviše pažnje posvetio obećanju zemlje, Post 
15,7-21, prenoseći to obećanje iz starije predaje, gotovo je cijelu predaju prepisao. 
Jahvin govor po svojoj literarnoj formi tipičan je za proročku literaturu. Jahvist je prema 
tome htio Abrahama prikazati kao proroka, kao izvanrednu osobu, kao osobu s kojom 

57 Usp. M. TOMIĆ, Abraham-praotac vjere u biblijskim predajama , u: Diacovensia 12. (2004.) 1str. 
172.-174. 

58 Usp. A. REB1Ć, Jahvino obećanje zemlje Abrahamu i sklapanje saveza (Post 15), u: Bogoslovska 
smotra, 49. (1979.) 3., str. 267.-268. 

Bog ima svoje posebne planove, kao čovjeka preko kojega Bog želi djelovati u ovom 
svijetu. Takve ljude Jahvist opisuje poput Abrahama, kao čovjeka s posebnom 
karizmom, kao čovjeka koji posjeduje posebni odnos prema Jahvi. Takve je ljude 
Jahvist poznavao: bilo ih je pri kraju sudačkog vremena i na početku monarhije. 
Obećanje - ispunjenje predstavlja ključni motiv jahvističke povijesti. Abraham je 
nositelj Božjih obećanja, ugrožen, ali Bog bdije nad njim i progresivno ispunjava svoje 
riječi. Blagoslov je shvaćen kao nutarnja snaga koja izbija iz Abrahamovih potomaka, 
blagoslov pomaže konstituiranju židovskoga naroda. Abraham je za jahvističku predaju 
model religioznoga i moralnoga života. Vjera je ta koja ga veže uz Boga. Poslušan je 
Bogu i njegovim poticajima odozgor. 59 

3.4. Sklapanje saveza neobičnim obredom 

Obećanje Abrahamu da će postati ocem velikog naroda, Bog daje u zagonetnom 
obredu, u mraku, uz zadimljeni žeravnjak i goruću zublju. Obred sklapanja saveza je 
vrlo zagonetan, pripada starijem sloju biblijskih predaja. Takve tragove pronalazimo i u 
Jr 34,18. To je vjerojatno ostatak nekog starijeg krvnog obreda koji je u doba Abrahama 
bio čin učvršćivanja veza među narodima i plemenima. Možda je suvremeni običaj 
prerezati vrpcu pri otvaranju nekog objekta upravo ostatak tog rituala. Postoji 
mogućnost da to rezanje životinje na dijelove ukazuje na to da su oni od sada partneri. 
No značenje samog obreda je mnogo dublje, obred je poznat među drugim narodima na 
starom istoku i temelji se na iskustvu koje čovjek ima o sječenju životinje. 60 Bog 
omogućuje Abrahamu vizionarski pogled u budućnost: ptice grabljivice obaraju se na 
raspolovljene životinje. Abraham je pritom dobio samo naredbu da ,,donese“ životinje, a 
za sve ostalo se pobrinuo sam Bog. Božji način djelovanja očito odgovara obredu koji 
se nekad primjenjivao pri sklapanju ugovora među ljudima. Te su ptice grabljivice 
simboli neprijatelja koji će napadati Abrahama i njegove potomke. No Abraham će ih 
lako moći otjerati. To se ipak neće dogoditi bez nutarnjih borbi: često će se njemu i 
njegovim potomcima činiti da se milost Božja sakrila, no to će biti samo prividno jer 
obećanja su Božja trajna i pouzdana. Komadanje životinje ima naime za stranku koja 
sklapa savez isti smisao kao i samoproklinjanje u slučaju da iznevjeri obveze saveza na 
koje je slobodno pristala. Kad je Bog sam prošao između raspolovljenih dijelova 

59 Usp. M. TOMIĆ, Abraham-praotac vjere u biblijskim predajama , u: Diacovensia 12. (2004.) 1., str. 

173. 

60 Usp. A. REBIĆ, Abraham prema židovskoj rabinskoj egzegezi, u: Bogoslovska smotra, 76. (2006.) 3., 
str. 606. 

životinja, umjesto da, u skladu s običajima zajedno prođu kroz njih, Abrahamu je time 
bilo obznanjeno daje Savez Božji suveren čin Božje milosti. 61 Abraham je sve životinje 
sjekao na pola, osim ptica. Ptice nije sjekao jer su ptice i bez sječenja simbol života, 
novog rađanja. Samo sječenje životinja na pola znači nastanak života, ponovno rađanje. 
Glagol ,,sjeći“ životinje na pole u hebrejskom glasi batar i ima u osnovi značenje davati 
život, rađati. Sječenje životinja na pole kao obred raširen kako kod Izraelaca tako i kod 
drugih naroda starog Istoka, značio je sredstvo pomoću kojeg se čovjek sjedinjuje s 
praizvorom života da bi mogao živjeti, a to je zapravo cilj sklapanja saveza između 
Abrahama i Jahve. Sličan obred je postojao i kod hetitskih vojnika kada su polagali 
zakletvu. Morali su tetivu i sol pomiješati u loncu i pritom izgovarati riječi: kao što se 
ove tetive dijele nad vatrom i kao što se sol nad vatrom prosipa, tko ovu zakletvu 
prekrši, tko ne bude poštovao kralja hetitske zemlje i koji svoje oči neprijateljski okreće 
od hetitske zemlje, neka ga pogodi ova zakletva i rasiječe u dijelove i rasprši kao sol. 62 


61 Usp. L. KRINETZKI, Savez Božji s ljudima prema Starom i Novom zavjetu , KS, Zagreb, 1999., str. 15. 

62 Usp. A. REBIĆ, Abraham prema židovskoj rabinskoj egzegezi, u: Bogoslovska smotra, 76. (2006.) 3., 
str. 606. 

4. SAVEZ I OBREZANJE Post 17,1-27 


Post 17 je uz Post 15, jedan od dva izvještaja o Božjem savezu s Abrahamom. 
Tradicionalno se Post 17 pripisuje svećeničkoj tradiciji, kao i tekst o savezu s Noom u 
Post 9,1-17, s kojim Post 17 dijeli mnoštvo teoloških ideja i formulacija. S obzirom na 
teme, Claus Westermann dijeli Post 17 na pet dijelova: uvod 17,1-3; Božja obećanja 
17,3-8; znak saveza 17,9-14; Božja obećanja 17,15-21 i zaključak 17,22-27. Kako 
možemo uočiti sve je usmjereno na Božja obećanja. Bog uspostavlja i daje Abrahamu 
savez također dajući mu određena obećanja. Ovaj savez se ne sastoji u međusobnom 
obvezivanju Boga Abrahamu i obrnuto, nego je unilateralan, to znači da se samo Bog 
obvezuje, samo on obećava i savez je njegov. Abraham ne daje nikakva obećanja, a 
obrezanje koje mu Bog zapovijeda ne spada u sadržaj saveza nego je zapravo znak 
saveza kojim se savez ostvaruje i koji Boga podsjeća na savez. S obzirom na to da savez 
uspostavlja Bog i On se jedini obvezuje, postojanost saveza ovisi o prihvaćanju znaka, 
odnosno o obrezanju, jer tim činom Abraham postaje dionik saveza i Božjih obećanja. 
Savez je za Abrahama i njegovo potomstvo trajna mogućnost. Oni svojim postupcima 
ne mogu uništiti savez, na njima je samo da ga prihvate ili da ga odbiju. 

Abraham nije jedini primatelj saveza, kao što to nije bio niti Noa. Bog sklapa 
savez s Noom, njegovim potomstvom i svim živim bićima, sa svom zemljom, a u Post 
17 primatelji saveza su Abraham, Izak i njegovo potomstvo. Prema formulacijama koje 
nalazimo u tekstu, čini se da je riječ o tri saveza: s Abrahamom, s Abrahamom i 
njegovim potomstvom i s Izakom i njegovim potomstvom. Ta tri saveza su međusobno 
povezana, prvi je pretpostavka drugog, a drugi se konkretizira u trećem. Savez s 
Abrahamom i njegovim potomstvom nije moguć bez potomstva obećanog u prvom 
savezu, a savez s Izakom pojašnjava o kojem je potomstvu sav riječ, jer nisu svi 
Abrahamovi potomci dionici njegova saveza s Bogom nego samo Izakovi potomci. Ta 
tri saveza bitno čine jedan savez koji uključuje Abrahama i njegovo potomstvo koje će 
poteći od Izaka. Obećanja koja Bog daje Abrahamu prenesena su na to njegovo 
potomstvo. 63 


63 Usp. B. VELČIĆ, Božja obećanja Abrahamu (Post 17) i pitanje završetka svećeničkog spisa, u: 
Bogoslovska smotra, 80. (2010.) 1., str. 22.-23. 

4.1. Tumačenje tri obećanja 


4.1.1. Prvo obećanje: „silno ću te razmnožiti (...) silno ću te rodnim učiniti 44 

Prvo je obećanje, obećanje brojnog potomstva, usmjereno na Abrahama, što je i 
razumljivo: ne može se odnositi i na njegovo potomstvo kad je ono sadržaj obećanja. 
Obećanje potomstva je preduvjet ostalih obećanja i predstavlja prvo i najvažnije 
obećanje, a obećanje sina, Izaka u potpunosti mu je podređeno. Formulacija ovog 
obećanja u svećeničkom spisu odlikuje se uporabom binoma „ploditi se“ i „množiti se“ 
u kombinaciji s izrazom „vrlo mnogo“. Spomenute riječi nalazimo i na drugim mjestima 
kod svećeničkog autora, najčešće s glagolom „blagosloviti 44 te ga možemo smatrati 
svojevrsnom formulom blagoslova tipičnom za svećeničkog pisca. 64 

4.1.2. Drugo obećanje: „ja ću biti Bogom tvojim i tvoga potomstva poslije tebe (...) 
ja ću biti njihov Bog 44 

Božje obećanje da će biti Bogom Abrahama i njegovog potomstva nalazimo u 
Post 17,7.8b. Možemo uočiti usku povezanost ovog obećanja s obećanjem zemlje Post 
17,8a. Ova dva obećanja za razliku od prethodnog odnose se kako na Abrahama tako i 
na njegovo potomstvo. Ovo drugo obećanje izraženo je tzv. „formulom saveza 44 koju 
nalazimo u mnogim starozavjetnim tekstovima, a u svom pravom obliku glasi: „ja ću 
biti vaš Bog i vi ćete biti moj narod 44 ih obrnuto, „vi ćete biti moj narod i ja ću biti vaš 
Bog. Fonnula saveza izražava upravo bit saveza, tj. međusobnu pripadnost Boga i 
Izraela, ujedinjenje i odnos koji savezom nastaju. U Post 17,7.8b nalazimo samo jedan 
dio ove formule. U skladu sa unilateralnim savezom koji se ovdje sklapa, formula 
saveza izražava da je Bog jedini koji se obvezuje: „ja ću biti Bogom tvojim i tvoga 
potomstva poslije tebe 44 . Moramo napomenuti da ovo obećanje ne nalazimo u Post 15 
već je specifično za Božji savez s Abrahamom u svećeničkom spisu. Problem 
potomstva od središnje je važnosti u Abrahamovu životu. Već se u Post 11,30 spominje 
Sarina neplodnost, obećanje sina provlači se od Post 15 do Post 18, tek u Post 21 
izvješćuje se o Izakovu rođenju. 65 


64 Usp. B. VELČIĆ, Božja obećanja Abrahamu (Post 17) i pitanje završetka svećeničkog spisa, u: 
Bogoslovska smotra, 80. (2010.) 1., str. 23.-24. 

65 Isto, str. 24.-25. 

4.1.3. Treće obećanje: „tebi i tvome potomstvu dajem zemlju (...) svu zemlju 
kanaansku u vjekovni posjed“ 

Obećanje zemlje treće je i posljednje obećanje. Bog obećava Abrahamu i 
njegovu potomstvu zemlju u kojoj boravi kao pridošlica, svu zemlju kanaansku u trajni 
posjed. Ovo je obećanje izraženo rječnikom tipičnim za svećenički spis: riječ je o 
izrazima“zemlja Kanaan“, „zemlja boravka“ i ,,posjed“. Svećenički pisac je jedini koji 
koristi tehnički izraz za pravno posjedovanje određenog područja u samom obećanju 
zemlje, čime stavlja naglasak na pravno zauzeće obećane zemlje, za razliku od drugih 
predaja. 66 

4.2. Svećenička predaja u Post 17 

Kao i u jahvističkom izvještaju i u svećeničkom izvještaju Jahve se najprije 
predstavlja imenom, ali ne kao Jahve, nego kao „ Bog svesilni“ ( E1 Šadaj), dakle 
imenom kojim je bio čašćen u doba patrijarha. Pred njim, „ Svesilnim “ mali, običan 
čovjek Abraham mora hodati životom lutajućeg nomada, ali sav u predanju i vjernosti. 
Svećenička tradicija više vodi računa nego jahvistička o obvezi koja proistječe za 
Abrahama iz saveza s Bogom. Sklopiti savez s Bogom za nju znači dopustiti da Bog 
koji se objavljuje obuzme cjelokupnu ljudsku osobu. Pred takvim Božjim činom čovjek 
ne može drugo nego bez riječi prihvatiti ponudu Božju, kao što je to učinio Abraham 
duboko se Bogu poklonivši. I ovaj savez je obostran (bilateralan), barem u svojim 
posljedicama. To osobito vrijedi za obdržavanje zapovijedi obrezanja, koje predstavlja 
znak Saveza, a obvezuje sve muške potomke, sluge i robove Abrahamove. Novo ime 
koje je izabranik dobio treba ga uvijek iznova podsjećati na to daje stupio u novi odnos 
s Bogom. Ovo mijenjanje imena značajka je svećeničke literature. Tumačenje novog 
imena, koje se jezično poklapa s prijašnjim te predstavlja samo neko proširivanje 
Abrama u Abraham vrlo je izvještačeno. Polazište je ovom tumačenju izraz koji u 
hebrejskom ima udaljeni prizvuk imena u njegovu novom obliku, no u svakom slučaju 
ukratko sažimlje obećanje o brojnom potomstvu koje je Abrahamu bilo dano tog časa. 
Jedan jedini čovjek postaje izvorište blagoslova za bezbrojne narode i njihove 
,,kraljeve“. Učinak je sklopljenog saveza posebna veza Boga s Abrahamom i s ljudima 


66 Usp. B. VELČIĆ, Božja obećanja Abrahamu (Post 17) i pitanje završetka svećeničkog spisa, u: 
Bogoslovska smotra, 80. (2010.) 1., str. 25.-26. 

koji žive s njim. Bog postaje „njihov Bog“ na sasvim očit i pravovaljan način, što 
potvrđuje novo zajedništvo među strankama Saveza. 67 

Usporedba svećeničkih s paralelnim nesvećeničkim tekstovima pokazuje da je 
svećenički pisac poznavao druge predaje, od ponekih je nešto i preuzeo, kako bi stvorio 
svoje vlastite pripovijesti, u skladu sa svojim viđenjem povijesti svijeta i Izraela. Osim 
što svećeničkog pisca ne zanimaju slikoviti detalji, shema tekstova lišava njegove 
pripovijesti dramatičnosti. Jedan od tipičnih elemenata njegova stila je shema 
„zapovijed-izvršenje“ koja se očituje u jezičnoj podudarnosti određene Božje zapovjedi 
i potvrde njezina izvršenja. Ovakvu shemu susrećemo u Post 17,11.23, Izl 14,16.21 i u 
Br 13,2.17 itd. U toj shemi se doslovno ponavlja ono što je Bog zapovjedio kako bi se 
ukazalo na točnost njegove zapovijedi. Ponavljanje određenih izraza i formula 
najzastupljenija je tehnika svećeničkog pisca. Ona čini njegov stil pomalo monotonim, 
ali mu i daje određenu svečanost i dostojanstvenost. Svećeničkoj predaji, osim većih 
cjelina, pripadaju brojni topografski i biografski podaci. Imamo primjer da je Abraham 
krenuo u Kanaan ne samo iz Harana nego iz Ura Kaldejskoga, daje imao 75 godina kad 
je napustio Haran. Post 17 opisuje savez koji je Bog sklopio s Abrahamom, promjenu 
imena u Abraham, obrezanje. Sami ciklus o Abrahamu upotpunjuju pojedinosti o Lotu, 
Jišmaelu i Izakovu rođenju, kupovini špilje Makpela. Abrahamova povijest ponovno je 
interpretirana u vrijeme babilonskog sužanjstva u svećeničkoj predaji kad je izraelski 
narod sve izgubio: zemlju, kralja, hram. U takvoj situaciji svećenički autor poziva 
narod da se hrabro otvori Bogu i da mu pokloni potpuno povjerenje. Bog se vezao uz 
narod nerazrješivim vezom, nepokolebivom vjernošću, a Božjom milošću narod će se 
vratiti u zemlju. Da bi to približili narodu, svećenička predaja ponovo piše Abrahamovu 
povijest, naglašavajući jednostranu Božju obvezu, koju mi prevodimo riječju savez, 
berit. Ta Božja jednostrana obveza proglašena je vječnom i trajnom. Teologija 
svećeničke tradicije posebno naglašava milost i čudo i pod tim vidom ona interpretira 
Abrahamovu povijest. 68 


67 Usp. L. KRINETZKI, Savez Božji s ljudima prema Starom i Novom zavjetu , KS, Zagreb, 1999., str. 
14.-18. 

68 Usp. M. TOMIĆ, Abraham-praotac vjere u biblijskim predajama , u: Diacovensia 12. (2004.) 1str. 
174.-176. 

4.3. Obrezanje kao znak saveza 


Bog do sada Abrahamu nije postavljao nikakvih uvjeta i nije od njega ništa 
zahtijevao. Sada uočavamo jednu promjenu, a ta promjena je da će Abraham i njegovi 
potomci nositi na svome tijelu znak saveza. Taj znak je obrezanje koje je za Židove 
jednako važan kao za kršćane krštenje. Niti jedan židovski običaj ili obred nije toliko 
važan kao obred obrezanja (heb. berit milah). Dijete židovskih roditelja ne postaje 
Židovom po obrezanju, nego po obrezanju utemeljuje i učvršćuje svoj odnos prema 
Bogu i izraelskim tradicijama. Židovi obavljaju obred obrezanja u ime cijelog 
čovječanstva. Zanemariti obrezanje svoga sina ne znači samo zanemariti neki obred, 
nego odbaciti Božji znak što sa sobom povlači kao posljedicu Božju kaznu kao 
isključenje iz saveza. Postojano obavljanje obreda obrezanja jamčilo je opstanak 
židovskog naroda, a prestanak obavljanja obrezanja značilo je prestanak židovstva. 
Neko vrijeme je obrezanje čak bilo zabranjeno, za Antioha IV. Epifana i cara Hadrijana. 
Mnogi Židovi su to činili potajno, mnogi su se odupirali toj zabrani, no velik broj 
Židova je bio pogubljen zbog kršenja te zabrane. Također i u novije vrijeme 
nacionalsocijalisti u Njemačkoj ili komunisti u Sovjetskom Savezu branili su Židovima 
obrezanje i molitvu, ali su roditelji to ipak radili na svoju ruku. Obrezanje nije običan 
medicinski zahvat, nego jedan sveti obred, koji dobiva svoje religiozno značenje jer se 
vrši u okviru svete židovske tradicije, uz molitve i uz očevo obećanje da će djecu 
odgajati u religiji svojih otaca. U kršćanstvu je ulogu obrezanja preuzelo krštenje. 
Običaj obrezanja poznavali su i drugi drevni narodi uz Izraelce, samo Filistejci nisu 
prakticirali obrezanje. Herodot je povezivao obrezanje s higijenskim razlozima. Izvorno 
je to bio obred inicijacije u vrijeme puberteta mladih ljudi i znak muškosti prije ženidbe. 
Za žene nije postojao nekakav odgovarajući obred jer je i sama biblijska tradicija bila 
obilježena muškošću. No kasnije se i za djevojčice uvodi sličan znak nazvan berit ha- 
hajim (životni savez). Sam obred obrezanja ima posebnu religijsku vrijednost jer je znak 
saveza s Bogom. Abraham je obrezanjem postao jedan novi i promijenjeni čovjek, kako 
u odnosu na svoje ime, tako i na svoje tijelo. 69 


69 Usp. A. REBIĆ, Abraham prema židovskoj rabinskoj egzegezi, u: Bogoslovska smotra, 76. (2006.) 3., 
str. 606.-607. 

4.3.1. Propisi o obrezanju 


Obrezanje redovito obavlja osoba koja je za to osposobljena, koja zna sve 
potrebne molitve koje su propisane za taj obred. Također, može i otac obrezati svoga 
sina, ako to zna učiniti. No u naprednijem židovstvu takvu službu obavlja liječnik, a 
molitve izgovara rabin. U SAD-u mnogi liječnici pohađaju tečajeve za obavljanje 
obrezanja. No prije samog obreda, treba imati u vidu zdravlje djeteta. Imamo primjer, 
ako bi nekoj ženi prilikom obrezanja ili nakon njega umrla oba sina, treći sin koji se 
nakon toga rodi izuzet je od obrezanja. Obrezanje se obavlja osmi dan nakon djetetova 

70 

rođenja, a može biti obavljeno subotom ili bilo kojim drugim danom. 

4.4. Značaj promjene imena Abram/Abraham 

Prilikom sklapanja saveza, Bog je promijenio Abramu ime u Abraham i kasnije 
njegovoj ženi Šaraj i u Sara. Primjećujemo promjenu imena i na drugim mjestima u 
Bibliji. Jakob dobiva ime Izrael, Hošea dobiva ime Jošua, Matanija je promijenio ime u 
Sidkija. Mijenjanje imena ima simbolično značenje: osoba kojoj je ime promijenjeno 
znači da joj je promijenjen status, daje dobila novu službu, novi zadatak. Kao primjer 
možemo uzeti kršćanstvo gdje imena mijenjaju kraljevi i pape kad stupaju u službu ili 
redovnici ili redovnice kad su stupili u red. U srednjem vijeku Židovi su imali svoja 
židovska imena i prezimena. U arapskom svijetu su uz svoje židovsko ime dodavali i 
arapsko ime. U 18. i 19. stoljeću Židovi su morali promijeniti svoja židovska imena u 
građanska i time se uskladiti s običajima suvremenoga društva u Europi, ali je to ujedno 
bio i za mnoge Židove povod za emancipaciju pa i asimilaciju. Koje značenje ima u 
židovstvu ime vidi se iz toga da onaj koji prijeđe na židovstvo dobiva novo ime. Danas 
kada židovski roditelj prilikom obrezanja svome djetetu daju židovsko ime, bilo po 
sjećanju na nekoga rođaka ili na neku biblijsku osobu ili osobu iz židovske povijesti, to 
znači jače povezivanje uz židovsku povijest i tradiciju, te produbljivanje svijesti 
pripadnosti židovskom narodu. 71 

4.5. Ideja saveza ostvarena i nakon Abrahama 

Kao što je već spomenuto, savez, berit je središnji pojam kako Staroga tako i 
Novog zavjeta. Abrahamov savez s Bogom nije bio događaj koji se dogodio samo 

70 Usp. A. REBIĆ, Abraham prema židovskoj rabinskoj egzegezi, u: Bogoslovska smotra, 76. (2006.) 3., 
str. 607. 

71 Isto, str. 608. 

jednom, već je to događaj koji se nastavlja dalje u budućnost, događaj koji se 
neprestano ostvaruje. Berit Boga s ljudima je zapravo jedna ideja koja sve osmišljava i 
sve međusobno povezuje. Savez s Abrahamom , ocem svih vjernika svjedoči o činjenici 
kako se transcendentni Bog, po svojoj neizrecivoj dobroti uprisutnjuje u ljudsku 
povijest za sva vremena, kao čovjekov prijatelj i suradnik. Berit na Sinaju povezuje 
čitav narod s Bogom, stvara se sveti narod, stvara se zajedništvo ljubavi i snage između 
Boga i njegova po beritu svetog naroda. To zapravo daje smisao čitavoj povijesti 
spasenja. Nakon Babilonskog sužanjstva počinje se stvarati ideja o Novom Beritu , jer je 
sužanjstvo bilo zapravo kazna za nevjernost prema Bogu saveza. Prevladavala je težnja 
za novim savezom u kojem će ljudi konačno biti sposobni odgovoriti kako treba na 
ljubav Božju. Jer će im Bog dati novo srce i nov duh, upisat će im savez u srce i 

"72 

omogućiti im osobnu ,,spoznaju“ Boga, bit će to vječni i univerzalni Berit. ~ Važno je 
spomenuti proroštvo proroka Natana dano Davidu koje je opisano u 2 Sam 7. To 
proroštvo je središte cijele povijesti spasenja jer Božje obećanje Davidu jamči opstanak 
dinastije i njegova kraljevstva dovijeka. U drugim tekstovima to je Božje obećanje 
protumačeno kao Božji savez s Davidom. U cijelom tekstu 2 Sam 7 unatoč tomu što se 
ne rabi riječ berit, savez, Natanov govor je shvaćen i kao Božje obećanje, odnosno 
savez s Abrahamom i kao Božji savez na Sinaju. Autor Psalma 89 nema dvojbe oko 
Božjeg obećanja Davidu i četiri puta ga definira kao berit, savez. I 1 Ljet skoro 
doslovno prenosi Božje obećanje Davidu iz 2 Sam 7 i kroz cijelu knjigu u središte cijele 
Izraelove povijesti stavlja Davida komu se Bog zakleo da će učvrstiti njegovo prijestolje 
zauvijek i na njemu će kraljevati njegov potomak. Tekst Jr 31,31-34 i njegova analiza 
pokazala je da novi Savez nije samo obnovljeni stari Savez, te da nije potpuno 
istovjetan sa starim savezom, nego ipak predstavlja jedan kvalitativni skok koji nismo 
zabilježili u dosadašnjem govoru o savezu između Boga i ljudi. 

Novi Savez se neće moći raskinuti nikakvim čovjekovim djelima i ostaje 
potpuno neuvjetovan kao potpuni čin slobode, ostaje vječni Savez. Taj Novi savez znači 
stvaranje novoga čovjeka i novoga svijeta u kojem će taj čovjek činiti novu zajednicu. 
Jeremijino se poslanje temelji na spoznaji Boga koji nosi u sebi dvije važne teološke 
odrednice na kojima su zasnovana obećanja: Bog je vjeran, ne napušta i ne ostavlja svoj 
narod. On je moćan ispuniti svoje obećanje unatoč Izraelovoj nevjernosti i moći 
zemaljskih carstava. Sadržaj saveza odnosi se na slaganje s Božjom voljom izraženoj u 

72 Usp. J. FUČAK, Zavjet ili savez, u: Bogoslovska smotra, 37. (1967.) 3.-4., str. 375.-376. 

Tori. Najvažniji čin Novoga saveza je darivanje Tore u čovjekovo srce jer će središte 
čovjeka biti oplemenjeno ispunjavanjem Božje volje. Ta metafora srca obznanjuje da će 
nutarnje prepreke za usavršavanje odnosa saveza biti uklonjene. ~ Ne samo u u 
Jeremijinoj knjizi nego i u drugim tekstovima možemo zaključiti da je Savez kao 
stvarnost u kojoj sudjeluju i Bog i ljudi moguće promatrati s dva gledišta: s onoga 
Božjega i s ljudskoga. Bez obzira na ,,partnerski“ odnos Boga i ljudi u sklapanju i 
održavanju saveza, treba istaknuti da inicijativa za sklapanje Saveza kao ponuda uvijek 
dolazi od Boga. Na savez je također moguće gledati i iz perspektive ljudskoga 
ponašanja gdje nailazimo na ljudsku nevjemost kao povredu ili ,,kidanje“ saveza. No 
Bog je uvijek iznova tražio mogućnost obnavljanja saveza unatoč ljudskim 
povredama. 74 Važni su nam i izvještaji 0 posljednjoj večeri u kojima se Novi Berit 
izričito spominje. Isus je prava prisutnost Božja među ljudima, prava Svetost svetoga 
naroda Božjega, Njegov nam je Zakon, Zakon ljubavi upisan u srca po Duhu Njegovu 
koji nam je dan. Sve ovo je samo početak dovršetka Vječnog Berita. Novi Berit je 
počeo, i nastavlja se do konačnog ispunjenja. On vrijedi i za nas. Mi smo u njemu i 
moramo ga biti duboko svjesni. Jer Bog je s nama kao naš suputnik, prijatelj i naš 
saveznik. 75 


73 Usp. B. ODOBAŠIĆ, Natanovoproroštvo Davidu. Uspon monarhije i mesijansko idealizirani lik 
Davida (2 Sam 7), u: Bogoslovska smotra, 85. (2015.) 2., str. 352.-353. 

74 Usp. B. LUJIĆ, Obilježje i značenje novoga Saveza (berit hadašah) u Jr 31,31-34, u:Bogoslovska 
smotra, 80. (2010.) 1., 60.-73. 

75 Usp. J. FUČAK, Zavjet ili savez, u: Bogoslovska smotra, 37. (1967.) 3.-4., str. 376. 

Zaključak 


Promišljajući o Abrahamu možemo zaključiti kako je on bio jedinstvena osoba. 
Iako u Starom zavjetu imamo mnoštvo značajnih osoba koje su svojim životom 
doprinijele ovakvom načinu i životu nas vjernika, Abraham je to učinio doista posebno. 

Od jednog neukog, siromašnog i primitivnog čovjeka, Abraham je postao osoba 
kakvoj svi trebamo težiti. Postao je bogata osoba, ali ne toliko materijalno, koliko 
duhovno. On koji ništa nije imao izgubiti, jer ništa nije posjedovao, prihvaća jedan glas 
koji ga poziva i upućuje na mjesta gdje će mu biti bolje. Tu počiva sva veličina 
Abrahamova. Sav se prepušta Božjem milosrđu i Njegovu vodstvu. Bog obećava 
Abrahamu zemlju i brojno potomstvo, blagoslivlja ga i govori da će on biti blagoslov za 
sve narode. Možemo sa sigurnošću reći da Abraham u tom trenutku nije bio svjestan što 
mu to Bog govori, no s vremenom mu je sve postalo jasnije. Bog sklapa savez s 
Abrahamom. Bog je taj koji inzistira na savezu. Ne zahtjeva od Abrahama ništa, osim 
da se pobrine za životinje koje mora pripremiti za obred saveza. Takav obred sklapanja 
saveza zahtjeva da se sve životinje rasijeku na polovice, osim ptica i jedan od saveznika 
je morao proći kroz te polovice životinja. To je bio znak da ako bilo koja strana prekrši 
savez , čeka ga sudbina kao i te životinje. Tog dana je Bog sklopio savez s Abrahamom 
darivajući mu zemlju u posjed, od rijeke u Egiptu do rijeke Eufrata. Važno je spomenuti 
i promjenu imena Abram u Abraham i Saraja u Sara u Post 17. Tada Bog ponovno 
sklapa savez s Abrahamom i njegovim potomstvom poslije njega. Obećava Abrahamu 
da će Sara roditi sina i da mu nadjenu ime Izak. U 17 poglavlju važno je spomenuti i 
obrezanje koje Bog zahtjeva od Abrahama i njegova potomstva nakon njega. Sve muške 
osobe morale su biti obrezane jer je to bio znak na tijelu daje savez vječan. 

Abraham je možemo reći pokrenuo niz saveza koji traju do danas. U Starom 
zavjetu postoji mnoštvo saveza, ali ovaj je nekako drugačiji od ostalih. Vjerojatno zbog 
toga što je Abraham bio takva osoba, pun povjerenja koje nije odmah bilo uočljivo. 
Abraham nam svima treba biti primjer kako sve što se prepusti u Božje ruke, na kraju 
bude najbolje. On je pravi primjer vjere i pravi primjer kojega svaki kršćanin u životu 
treba slijediti. 

